Kelantan sumbang lebih RM3.6 juta untuk Tabung Kemanusiaan Palestin

KOTA BHARU, 21 Mei - Lebih RM3.6 juta berjaya dikumpulkan kerajaan Kelantan melalui Tabung Kemanusiaan Palestin setakat hari ini.

Menteri Besar, Datuk Ahmad Yakob berkata, kutipan dana berjaya dikumpul atas sokongan rakyat negeri itu melalui tiga saluran yang dilancarkan sejak 13 Mei lepas.

Tiga saluran tersebut membabitkan, Tabung Amanah Kebajikan Darulnaim, Badan Perhubungan Pas Negeri Kelantan dan Badan Bukan Kerajaan (NGO).

Datuk Ahmad yang juga Persuruhjaya Pas Kelantan berkata, kutipan akan disalurkan kepada Kerajaan Malaysia melalui Duta Khas Perdana Menteri, Tan Sri Muhyiddin Yassin ke Timur Tengah.  Beliau turut berharap melalui sumbangan itu, ia mampu memberi keberkatan dengan memutuskan rantaian COVID-19 di Malaysia.


Operasi banci bersemuka ditangguh

PUTRAJAYA, 21 Mei - Operasi Banci Penduduk dan Perumahan Malaysia 2020 secara bersemuka ditangguhkan kepada tarikh baharu yang akan dimaklumkan kelak.

Pesuruhjaya Banci 2020, Datuk Sri Dr. Mohd Uzir Mahidin dalam satu kenyataan menjelaskan, perkara itu diputuskan susulan peningkatan kes COVID-19 selain menyokong usaha kerajaan membendung dan memutuskan rantaian jangkitan wabak.

Operasi Banci Malaysia 2020 ketika ini sedang dijalankan di seluruh negara hingga 30 Jun.

Namun, kaedah Banci Dalam Talian (e-Census) dan pengumpulan data menerusi temu ramah telefon berbantukan komputer masih diteruskan.

Orang ramai yang masih belum membuat pengisian banci disaran berbuat demikian melalui dua kaedah berkenaan.

Setakat ini, 19.2 juta atau 58.8% daripada anggaran 32.7 juta penduduk Malaysia telah direkodkan dalam banci ini.

Maklumat lanjut mengenai Banci Malaysia 2020, layari portal Mycensus atau hubungi Jabatan Perangkaan Negeri berhampiran.


Teruskan aktiviti keagamaan, ikhtiar menjalani kehidupan selamat

ALOR SETAR, 21 Mei - Jabatan Mufti Negeri Kedah mengajak semua muslimin dan muslimat meneruskan aktiviti keagamaan di kediaman masing-masing berikutan peningkatan kes COVID-19 yang membimbangkan.

Mufti Kedah, Datuk Syeikh Fadzil Awang berkata, antara aktiviti yang boleh dilakukan ialah membaca surah Yassin dan solat hajat bersama ahli keluarga.

Selain itu, membaca Qunut Nazilah setiap kali solat fardu dan sentiasa mengingatkan ahli keluarga agar sentiasa mematuhi Prosedur Operasi Standard yang ditetapkan. Pada masa sama, membaca ayat tertentu di samping memperbanyakkan zikir, istighfar, doa dan bermunajat kepada Allah.   Usaha dan ikhtiar ini diharap dapat melindungi menjalani kehidupan dengan selamat dan sejahtera.


Guna alasan PJJ, pasangan suami isteri pulang ke kampung berasingan

BENTONG, 19 Mei - 'Pulang ke kampung halaman menaiki kenderaan berasingan'.

Terdapat pasangan suami isteri mengambil kesempatan menggunakan alasan 'pasangan jarak jauh (PJJ)' untuk pulang berhari raya menggunakan kaedah tersebut.

Menurut Ketua Polis Daerah Bentong, Superintenden Zaiham Mohd. Kahar, hasil pemeriksaan terperinci semasa mereka melalui SJR mendapati mereka menuju destinasi yang sama dengan surat kebenaran polis masing-masing.

Justeru tegas Supt Zaiham, orang ramai diminta bersikap telus dalam meminta kebenaran rentas negeri dan bertanggungjawab dalam bersama-sama memutuskan rantaian jangkitan COVID-19.

Beliau berkata demikian selepas mengadakan operasi Pemantauan dan Pematuhan Pelaksanaan SOP PKP 3.0 di premis-premis sekitar Bentong.


Akta Kerja 1955 perlu disusun semula, sesuaikan dengan BDR

KUALA LUMPUR, 18 Mei - Undang-undang berkaitan pekerjaan termasuk Akta Kerja 1955 perlu disusun semula untuk disesuaikan dengan norma baharu khususnya bekerja dari rumah (BDR).

Pindaan itu juga perlu membabitkan Perintah-Perintah Am yang juga diyakini turut terkesan akibat BDR.

Menurut Penasihat Kesatuan Kebangsaan Pekerja-Pekerja Pihak Berkuasa Tempatan Semenanjung Malaysia, Datuk Azih Muda, antara aspek yang perlu dikaji semula termasuk syif bekerja, elaun lebih masa dan perlindungan pekerja sama ada dalam sektor awam mahupun swasta.

Tambah beliau, pindaan tersebut bagi memastikan pekerja mendapatkan hak mereka ketika BDR, seterusnya dapat mengurangkan tekanan kepada golongan tersebut.

Beliau menjelaskan demikian ketika dihubungi RTM bagi mengulas cadangan Kongres Kesatuan Kerja Malaysia yang mahu Akta Keselamatan Sosial Pekerja 1969 (Akta 4) dipinda bagi memenuhi keperluan norma baharu yang sedang dilalui pekerja susulan pandemik COVID-19.


Banjir di Melaka: Lebih 550 penduduk dipindahkan, 7 PPS dibuka

AYER KEROH, 18 Mei - Jumlah penduduk terjejas banjir di Melaka terus mencatatkan pertambahan kepada 554 penduduk daripada 128 keluarga berbanding 321 orang semalam.

Menurut Pengarah Angkatan Pertahanan Awam Melaka, Lt. Kol (PA) Cuthbert John Martin Quadra, tujuh pusat pemindahan sementara (PPS) sudah dibuka melibatkan tiga daerah setakat 8.00 pagi tadi.

Lima PPS dibuka di daerah Melaka Tengah dan masing-masing satu PPS di buka di Alor Gajah serta Jasin.  Di Melaka Tengah, PPS SMK Bukit Rambai, menempatkan 45 penduduk daripada 6 keluarga.

Jumlahnya berkurangan berbanding 102 penduduk terjejas malam tadi.

PPS SMK Tun Mutahir pula menempatkan 185 penduduk daripada 38 keluarga meningkat berbanding 174 orang malam tadi. Manakala di PPS SRA JAIM Tanjung Minyak pula menempatkan 64 penduduk daripada 17 keluarga dan PPS SK Ayer Molek menempatkan 139 penduduk daripada 37 keluarga.  PPS SJKC Malim pula baru dibuka pagi tadi.  Di Jasin, PPS SJKC Shuh Yen menempatkan seramai 66 penduduk terjejas daripada 17 keluarga.  Di Alor Gajah, PPS Dewan Japerun Durian Tunggal pula menempatkan seramai 55 penduduk terjejas banjir daripada 13 keluarga.


Solat Hajat, solidariti kepada Palestin

PUTRAJAYA, 18 Mei - Sebagai tanda kebersamaan Malaysia dengan saudara seagama di bumi Palestin, solat hajat dan doa selamat diadakan serentak mengikut prosedur operasi standard (SOP) Perintah Kawalan Pergerakan (PKP).

Di ibu negara, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan menunaikan solat sunat hajat di Istana Negara bagi mendoakan keselamatan rakyat Palestin.

Keberangkatan tiba Seri Paduka berdua di Surau Utama Istana Negara pada 7.30 malam, diiringi Datuk Pengelola Bijaya Diraja Istana Negara Datuk Ahmad Fadil Shamsuddin.

Solat sunat hajat ini, dipimpin Penolong Pegawai Agama Istana Negara Mohd Zuhairee Mohd Yatim, disertai 40 jemaah yang terdiri daripada pegawai serta petugas Istana Negara.

Di Masjid Negara, lebih 20 jemaah hadir.

Jelas Imam Besar Masjid Negara, Ehsan Mohd Hosni, solat hajat ini menyahut titah Yang di-Pertuan Agong menyeru umat Islam menunaikan solat hajat bagi mendoakan umat Islam di Palestin.

Solat hajat dua rakaat diakhiri dengan bacaan Qunut Nazilah serta doa selamat.

Solat hajat turut diadakan serentak selepas Solat Maghrib di tiga masjid utama kelolaan Jabatan Kemajuan Islam Malaysia (JAKIM) dengan pematuhan SOP yang ditetapkan.

Menurut Imam Masjid Tuanku Mizan Zainal Abidin, Mohd Hisyarulil Md Husain, solat hajat diadakan sebagai seruan kepada umat Islam agar turut bersama-sama berdoa bagi kesejahteraan rakyat Palestin.

Solat hajat yang disertai 15 jemaah mengikut ketetapan SOP itu menzahirkan solidariti kepada Palestin dalam menentang kekejaman regim Zionis.


Ancaman Israel: PDRM pertingkat kawalan keselamatan

KUALA LUMPUR, 18 Mei - Polis Diraja Malaysia (PDRM) sentiasa bersiap siaga dan mengambil langkah-langkah perlu meningkatkan tahap kawalan keselamatan bagi memastikan keselamatan serta ketenteraman awam di negara ini terjamin.

Ketua Polis Negara Datuk Seri Acryl Sani Abdullah Sani dalam kenyataan menyebut, PDRM memandang serius ancaman keselamatan yang dikeluarkan Israel terhadap pemimpin pergerakan perjuangan Palestin yang berada di seluruh dunia termasuk Malaysia.

PDRM akan terus mengambil langkah-langkah perlu untuk meningkatkan tahap kawalan keselamatan daripada semua aspek.

PDRM juga katanya, akan terus memantau isu itu dari semasa ke semasa bagi mengelakkan sebarang insiden yang tidak diingini berlaku.


Malaysia, Indonesia, Brunei, kekal tegas pendirian gesa wujudkan negara Palestin merdeka

KUALA LUMPUR, 17 Mei - Isu serangan rejim zionis ke atas Gaza.

Malaysia, Indonesia dan Brunei mengutuk sekeras-kerasnya pencabulan dan penganiayaan Rejim Zionis terhadap orang awam Palestin.

Perdana Menteri, Tan Sri Muhyiddin Yassin, Presiden Indonesia, Joko Widodo dan Sultan Brunei, Sultan Hassanal Bolkiah turut menggesa masyarakat antarabangsa kekal tegas terhadap 'penyelesaian dua negara' ke arah mewujudkan negara Palestin merdeka dengan Baitulmaqdis Timur sebagai ibu negara.

Perkara itu dinyatakan menerusi Kenyataan Bersama Pemimpin ketiga-tiga negara berkenaan.

Dalam pada itu, Malaysia, Indonesia dan Brunei turut menggesa sidang tergempar Perhimpunan Agung Pertubuhan Bangsa Bersatu (PBB) diadakan segera bagi menghentikan kekejaman Zionis Israel terhadap rakyat Palestin.

Bukan itu sahaja, ketiga-tiga negara juga menggesa, Satu resolusi keamanan dicapai.

Pada masa sama, perlu memastikan gencatan senjata dilakukan segera, dan penglibatan pemantau antarabangsa untuk ia dipatuhi.


Tiada pelajar dinafikan hak dapatkan pendidikan

KUALA LUMPUR, 16 Mei - Tiada pelajar yang dinafikan daripada mendapat pendidikan sewajarnya, termasuklah murid orang asli dan pribumi, bekeperluan khas dan kanak kanak tanpa dokumen.

Tegas Perdana Menteri dalam agenda pendidikan inklusif, tumpuan diberikan untuk mengurangkan kadar keciciran dan golongan terlibat turut menerima pendidikan sama seperti murid lain.


Malaysia kemuka enam cadangan, tangani krisis Israel - Palestin

PUTRAJAYA, 16 Mei - Malaysia mengemukakan enam cadangan dalam menangani krisis serangan dan pecerobohan Israel terhadap wilayah Palestin terutamanya di Al-Quds AlShareef.

Ia susulan Sidang Video Tergempar Peringkat Menteri Luar, Jawatankuasa Eksekutif Pertubuhan Kerjasama Islam, (OIC) hari ini.

Sambil mengutuk sekeras-kerasnya serangan zalim rejim ke atas Palestin, Menteri Luar Datuk Seri Hishamuddin Tun Hussein menegaskan, 'Kekurangan kemahuan politik' tidak boleh dijadikan alasan membiarkan kekejaman Israel berterusan.

Cadangan pertama, OIC perlu mendesak Majlis Keselamatan Pertubuhan Bangsa Bersatu (PBB) untuk bertanggungjawab mengekalkan keamanan dan memaksa Israel patuh, dengan menghentikan segera keganasan.

PBB juga perlu menguatkuasakan resolusi dan menegakkan kedaulatan undang-undang yang ditetapkan.

Kedua, OIC perlu mendesak PBB untuk menyediakan perlindungan antarabangsa bagi wilayah Palestin yang dijajah supaya mereka dapat mencegah daripada berlakunya keganasan dan pelanggaran hak asasi manusia.

Ketiga, masyarakat antarabangsa khususnya negara anggota OIC perlu menggunakan semua saluran sedia ada seperti undang-undang, politik dan ekonomi untuk memberi tekanan kepada Israel.

Malaysia sudah bekerjasama dengan Brunei dan Indonesia selain sepakat mengutuk serangan rejim Zionis terhadap Gaza.

Keempat, OIC perlu menyeru mesyarakat seluruh dunia untuk terus memperjuang hak Palestin dan menentang kekejaman rejim Israel yang menyalahi Konvesyen Keempat Geneva 1949.

Kelima, Malaysia menyeru OIC untuk turut mencari penyelesaian dan akar umbi kepada masalah dan krisis yang terjadi supaya kekejaman Israel dapat dihentikan segera.

Yang terakhir, Malaysia menegaskan kepentingan semua ahli OIC untuk kekal bersatu bagi mengutuk sekeras-kerasnya serangan zalim rejim Israel ke atas Palestin.

Menurut beliau lagi, keamanan di wilayah itu tidak akan tercapai selagi Palestin ditindas dan tidak dimerdekakan.

Satu-satunya penyelesaian adalah dengan menjadikan Palestin sebagai negara yang merdeka berdasarkan sempadan sebelum 1967, dengan Baitulmaqdis Timur sebagai ibu negara.

Datuk Seri Hishamuddin mengakhiri ucapan beliau dengan menegaskan bahawa Malaysia akan kekal kukuh solidariti dengan rakyat Palestin dan yakin akan peranan OIC secara maksimum dalam memperjuang hak Palestin terhadap percerobohan Israel.


Malaysia konsisten beri sokongan kukuh kepada Palestin

KUALA LUMPUR, 16 Mei - Sumbangan bantuan dua hala Malaysia kepada Palestin sememangnya merupakan usaha yang amat diperlukan.

Pengerusi Pertubuhan Palestinian Culture Organisation Malaysia (PICOM), Muslim Imran berkata Malaysia secara konsisten memberikan sokongan kukuh kepada Palestin dan perjuangan penduduknya dari segi politik, ekonomi dan moral, selaras dengan prinsip Malaysia untuk berdiri teguh bersama Palestin.

Muslim berkata, dia menyanjung usaha yang dimainkan oleh Perdana Menteri, Tan Sri Muhyiddin Yassin.

Tambahnya, Malaysia sentiasa di barisan hadapan dalam memberi sokongan terhadap perjuangan Palestin.

Muslim percaya Malaysia, Indonesia dan Brunei berupaya memberi tekanan kepada Majlis Keselamatan Pertubuhan Bangsa-bangsa Bersatu (PBB) UNSC untuk bertindak segera memastikan Israel menghentikan serangan terhadap penduduk Palestin disamping memberi tekanan kepada Amerika Syarikat untuk menghentikan bantuan kepada Israel.

Malaysia yang memang dihormati di peringkat antarabangsa dengan statusnya dan berdiri sebaris dengan negara PBB dan keanggotaan Indonesia dalam UNSC akan membolehkan ia memainkan peranan dalam memberi tekanan kepada badan dunia itu untuk meletakkan Israel sebagai pihak yang bertanggungjawab terhadap keganasan dan menghentikan serangannya terhadap Palestin.

Muslim turut memuji sumbangan pertubuhan bukan kerajaan (NGO) Malaysia serta rakyat negara ini kepada Palestin selama ini dan berharap ia akan berterusan.


Solidariti untuk Palestin, semua masjid di Perlis teruskan bacaan Qunut Nazilah

ARAU, 14 Mei - Raja Muda Perlis, Tuanku Syed Faizuddin Putra Jamalullail menitahkan agar semua masjid di negeri itu meneruskan bacaan Qunut Nazilah pada rakaat terakhir setiap solat fardu.

Pelaksanaan selama tujuh hari berturut-turut bermula solat Jumaat hari ini.

Sebelum ini, bacaan Qunut Nazilah pada rakaat terakhir solat lima waktu telah dilaksanakan selama dua hari dua malam iaitu pada 11 dan 12 Mei lalu.

Titah ini setelah mendapat perkenan Raja Perlis, Tuanku Syed Sirajuddin Jamalullail selepas meneliti perkembangan semasa mengenai tindakan serangan tentera Israel dan pendatang haram Yahudi ke atas rakyat Palestin.

Pencerobohan tentera Zionis ke atas Masjid Al-Aqsa merupakan tindakan kejam lagi tidak berperikemanusiaan.

Justeru, seluruh rakyat dipohon memperuntukkan doa sepertimana disediakan Jabatan Mufti Negeri Perlis demi kesejahteraan dan keselamatan buat masyarakat Islam di Palestin.


Polis tahan 20 individu dipercayai terlibat rusuhan di Parit Raja

BATU PAHAT, 14 Mei - Polis menahan 20 individu dipercayai terlibat kejadian merusuh di Parit Raja, Batu Pahat, Johor.

Mereka yang berusia antara 16 hingga 28 tahun ditahan menerusi Operasi Khas sekitar Batu Pahat bermula pukul 11.00 malam semalam.

Ketua Polis Daerah Batu Pahat, ACP Ismail Dollah dalam kenyataannya memberitahu, mereka yang ditahan merupakan penduduk setempat dan direman empat hari hingga 17 Mei. Turut dirampas di lokasi kejadian, kain rentang serta sisa-sisa pembakaran suar dan mercun. Dalam kejadian kira-kira pukul 2.00 pagi semalam di KM 22.5, Jalan Batu Pahat-Kluang, kira-kira 40 individu telah membuat halangan menggunakan motosikal dan kereta.  Kes disiasat mengikut Seksyen 144 Kanun Keseksaan, Seksyen 505(b) Kanun Keseksaan, Seksyen 8 Akta Bahan Letupan, Peraturan 17(1) Peraturan-peraturan Pencegahan dan Pengawalan Penyakit Berjangkit 2021 (Akta 342) serta Seksyen 48 Akta


Amaran buat peniaga daging 'haram' tidak patuhi peraturan KPDNHEP,DVS

JERANTUT, 11 Mei - Kerajaan Pahang akan memberi amaran keras kepada peniaga daging 'haram' yang berniaga di kawasan luar pasar.

Ini kerana peniaga terbabit tidak mematuhi peraturan Kementerian Perdagangan Dalam Negeri dan Hal Ehwal Pengguna (KPDNHEP), Jabatan Perkhidmatan Veterinar (DVS) dan agensi yang berkaitan.

Pengerusi Jawatankuasa Hal Ehwal Felda, Koperasi, Usahawan dan Hal Ehwal Pengguna Pahang, Datuk Nazri Ngah berkata, beliau telah menerima laporan mengenai kegiatan peniaga ini yang menjual daging ternakan di tepi jalan, kampung dan Felda tanpa memohon permit daripada jabatan berkenaan.

Datuk Nazri turut meminta semua penguatkuasa KPDNHEP membuat pemeriksaan harga jualan peniaga termasuk ketulenan alat penimbang yang digunakan.  Manakala Jabatan Veterinar pula perlu memastikan peniaga memiliki permit serta memastikan ternakan yang disembelih bebas daripada penyakit.  Beliau berkata demikian selepas menyampaikan sumbangan kuih raya kepada pengamal media Pahang di Galeri Mat Kilau, di Jerantut.


7 remaja berlumba haram,pamer aksi bahaya ditahan

PADANG BESAR, 11 Mei - Tujuh penunggang motorsikal yang sedang leka berlumba haram sambil mempamerkan aksi berbahaya ditahan polis di Mata Ayer, Padang Besar.  Kesemua mereka yang berusia antara 14 hingga 19 tahun itu ditahan Skuad 42 Jabatan Siasatan dan Penguatkuasaan Trafik-JSPT IPK Perlis dalam Ops Samseng Jalanan, awal pagi semalam.

Ketua JSPT Negeri,  Deputi Superintendan Rosmizan Abdul Wahab berkata, hasil pemerhatian hampir satu jam mendapati, kumpulan remaja ini menunggang motosikal secara berbahaya dan melulu sehingga boleh membahayakan nyawa orang lain. Pasukan operasi bertindak menyerbu dan menahan kesemua remaja berkenaan dan siasatan mendapati empat daripadanya masih bersekolah.  Keempat-empat pelajar berkenaan dipercayai mengambil kesempatan cuti sekolah untuk melakukan kegiatan lumba haram.  Pihaknya turut mengeluarkan saman kepada suspek kerana didapati melakukan pelbagai kesalahan trafik termasuk mengubah suai ekzos, tiada perlindungan insuran dan aksesori motosikal tidak lengkap.  Semua suspek direman tiga hari untuk membantu siasatan mengikut Seksyen 46 (1) Akta Pengangkutan Jalan 1987.


Penguatkuasa Akta 446 masih dilaksana

KUALA LUMPUR, 11 Mei - Kementerian Sumber Manusia menafikan laporan portal yang mendakwa kementerian itu menggantung penguatkuasaan Akta Standard Minimum Perumahan, Penginapan dan Kemudahan Pekerja 1990 (Pindaan) 2019 atau Akta 446.

Menterinya, Datuk Seri M. Saravanan berkata, penguatkuasaan akta itu masih berterusan dan kementerian sentiasa melaksanakan penguatkuasaan terhadap pematuhan SOP COVID-19, yang merangkumi sektor-sektor ditetapkan.

Bercakap pada sidang media di ibu negara, beliau menjelaskan, Akta 446 berkuat kuasa pada Jun 2020 dan majikan serta penyedia penginapan berpusat, diberikan tempoh bertenang selama tiga bulan, iaitu sehingga Ogos 2020, sebelum penguatkuasaan sepenuhnya akta itu pada September 2020.

Sehingga 8 Mei, 17,882 majikan telah diperiksa.

Sebanyak 706 kertas siasatan dibuka yang membawa kepada 121 izin dakwa dikeluarkan.

39 kertas siasatan daripadanya telah selesai dengan denda RM301,000.

Selain itu, 216 izin kompaun dikeluarkan dengan tawaran kompaun sebanyak RM1.35 juta selain 46 Arahan Pindah yang melibatkan 46 majikan dengan 1,962 pekerja.

Dalam pada itu, aplikasi ‘Working for Workers (WFW)’ yang dilancarkan pada 3 Mei, merekodkan 59 aduan sehingga kini.

Antara isu yang dibangkitkan ialah pemberhentian kerja tanpa notis, isu gaji, cuti rehat dan ketiadaan kontrak kerja.


Lapan ahli Abu Sayyaf ditahan

KOTA KINABALU , 10 Mei - Seramai lapan ahli kumpulan Abu Sayyaf warganegara Filipina termasuk dua yang dikehendaki pihak berkuasa, ditahan dalam operasi khas di Taman Sri Arjuna, Beaufort, Sabah, Sabtu lepas.

Penahanan dibuat Polis DiRaja Malaysia (PDRM) dan anggota keselamatan Kawasan Keselamatan Khas Pantai Timur Sabah (ESSCom).

Jumlah itu termasuk dalam tangkapan 37 warga negara Filipina di kawasan paya bakau di Taman Sri Arjuna.

Dalam sidang media di Kota Kinabalu, Pesuruhjaya Polis Sabah, Datuk Hazani Ghazali memaklumkan, dua orang yang dikehendaki itu dipercayai pernah terlibat dalam pertempuran dengan pasukan Keselamatan Marin Filipina di Bud Bawis Complex, Panamao Sulu antara tahun 2011 dan November 2020.

Mereka turut terlibat dalam beberapa kes penculikan warga asing di Filipina. Kesemua tangkapan direman tujuh hari bermula 9 hingga 12 Mei.

Kes disiasat mengikut Akta Pertubuhan 1966, termasuk siasatan sama ada wujud sel tersendiri ISIS dan Abu Sayyaf di Sabah.


Cukai pendapatan 2020: 15 Mei tarikh akhir kemuka BNCP melalui e-filing

KUALA LUMPUR, 10 Mei - Pembayar cukai individu yang mempunyai punca pendapatan penggajian atau ‘makan gaji’ masih boleh mengemukakan Borang Nyata Cukai Pendapatan (BNCP) melalui kaedah e-filing selewat-lewatnya 15 Mei ini.

Manakala bagi pembayar cukai individu yang mempunyai hanya satu punca pendapatan penggajian dan telah membuat Potongan Cukai Bulanan (PCB) boleh memilih untuk tidak mengemukakan BNCP.

Lembaga Hasil Dalam Negeri (LHDN) menjelaskan, PCB yang telah dipotong oleh majikan dianggap sebagai Cukai Muktamad jika memilih untuk tidak mengemukakan BNCP.

Layanan Cukai Muktamad ini berkuatkuasa mulai Tahun Taksiran 2014.

LHDN turut memuat naik Nota Amalan Cukai Muktamad yang boleh diakses oleh orang ramai menerusi pautan http://phl.hasil.gov.my/pdf/pdfam/NA_1_2021.pdf

Sebarang pertanyaan dan maklum balas berkaitan boleh diajukan ke saluran dan pautan seperti berikut:a) Hasil Care Line di talian 03-8911 1000 / 603-8911 1100 (Luar Negara)b) HASiL Live Chatc) Borang Maklum Balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/


1MDB dan SRC International Sdn. Bhd. kemuka 22 tuntutan sivil bernilai RM96.6 bilion terhadap beberapa individu dan organisasi

KUALA LUMPUR, 10 Mei - 1Malaysia Development Bhd (1MDB) dan bekas anak syarikatnya SRC International Sdn Bhd mengemukakan 22 tuntutan sivil terhadap beberapa individu dan organisasi.

Secara keseluruhan, 1MDB dan SRC International Sdn Bhd menuntut lebih AS$23 bilion (RM96.6 bilion).

Tuntutan dibuat melalui tiga firma perundangan, iaitu Rosli Dahlan Saravana Partnership, Skrine & Co dan Lim Chee Wee Partnership pada Jumaat lalu di Mahkamah Tinggi Kuala Lumpur dan Mahkamah Sesyen Shah Alam.

Selain Datuk Seri Najib Tun Razak dan anak tirinya Riza Aziz, beberapa bekas pegawai kanan 1MDB seperti Tan Sri Che Lodin Wok Kamaruddin, Datuk Shahrol Azral Ibrahim Halmi, Arul Kanda Kandasamy dan Mohd Hazem Abdul Rahman turut dinamakan dalam tuntutan itu.

Juga disebut dalam saman ialah Low Taek Jho atau Jho Low, bapanya Tan Sri Larry Low Hock Peng, adiknya Low May Lin dan rakannya Eric Tan Kim Loong.

Institusi kewangan asing seperti Deutsche Bank (Malaysia) Ltd, Coutts & Co Ltd dan JP Morgan (Switzerland) Ltd juga disebut dalam tuntutan itu bersama PetroSaudi International Ltd dan pengasasnya Tarek Obaid.

Saman dikemukakan selepas mencapai penyelesaian dengan firma kewangan Goldman Sachs, AmBank dan Deloitte untuk menunjukkan bahawa kerajaan serius untuk mendapatkan kembali wang diseleweng dari 1MDB.

Deloitte pada Mac lalu memulangkan AS$80 juta kepada Putrajaya.

Sementara pada Ogos tahun lalu, Goldman Sachs memulangkan AS$2.5 bilion selain berjanji mendapatkan kembali aset 1MDB berjumlah AS$1.4 bilion yang disita pelbagai pihak berkuasa di seluruh dunia.

Manakala pada Februari lepas, AmBank bersetuju membayar RM2.83 bilion kerana peranannya dalam terbitan bon 1MDB pada tahun 2009.


Sistem wakaf tunai mudahkan urusan secara dalam talian

PUTRAJAYA, 10 Mei - Sebanyak RM16 juta hasil wakaf tunai telah dimanfaatkan dalam pembangunan, menambah kelengkapan hospital serta membekalkan bekalan air bersih kepada penduduk luar bandar.

Justeru, Mufti Wilayah Persekutuan, Datuk Dr. Luqman Abdullah menggalakkan lebih ramai umat Islam berwakaf dengan tunai.

Meskipun wakaf secara tunai merupakan perkara baharu, namun ia mendapat sambutan yang begitu tinggi.

Beliau ditemui pada Majlis Apresiasi Pewakaf di Putrajaya.


KPDNHEP tingkat pemantauan bekalan,harga berikutan penutupan Pasar Borong KL

PUTRAJAYA, 9 Mei - Kementerian Perdagangan Dalam Negeri dan Hal Ehwal Pengguna (KPDNHEP) akan meningkatkan pemantauan serta penguatkuasaan terhadap rantaian bekalan barangan berikutan penutupan Pasar Borong Kuala Lumpur bermula hari ini hingga 16 Mei.

Menteri, Datuk Seri Alexander Nanta Linggi memaklumkan, pihaknya akan menilai situasi bagi memastikan bekalan barangan mencukup selain harga barang juga tidak terjejas menjelang Aidilfitri.

Menerusi kenyataan, KPDNHEP akan terus bekerjasama dengan agensi-agensi kerajaan yang terlibat seperti Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM) dan juga persatuan-persatuan peniaga yang terlibat dalam isu ini.

Walaupun insiden ini bukan kali pertama berlaku, situasi ini perlu ditangani dengan baik supaya ia tidak dijadikan alasan untuk menaikkan harga barang-barang tertentu.

Sebelum ini dilaporkan Dewan Bandaraya Kuala Lumpur memutuskan menutup operasi bahagian ikan di pasar borong itu berikutan beberapa kes COVID-19 membabitkan operator dan pekerja di pasar berkenaan.

Menteri turut menyeru pengguna agar terus menjadi mata dan telinga KPDNHEP serta menyalurkan maklumat berkaitan salah laku peniaga yang melanggar undang-undang di bawah bidang kuasa kementerian itu secara rasmi.


Patuh pantang larang senjata api, guna pada situasi memerlukan

TEMERLOH, 9 Mei - Mana-mana anggota polis diingatkan agar sentiasa mematuhi garis panduan penggunaan dan pengendalian senjata api bagi menggelakkan kejadian tidak diingini.  Ketua Polis Negara, Datuk Seri Acryl Sani Abdullah Sani berkata, senjata api yang dibekalkan hanya untuk situasi yang memerlukan demi keselamatan.

Beliau berkata demikian ketika mengulas kejadian menimpa Allahyarham Konstabel Norhalim Tumiran, 25 tahun yang juga anggota Unit Rondaan Bermotosikal di Ibu Pejabat Polis Daerah (IPD) Sibu.  Sementara itu, Pesuruhjaya Polis Sarawak, Datuk Aidi Ismail berkata, Allahyarham telah membuat caruman insurans kelompok koperasi polis dan pembayaran akan segera diusahakan pihak berkenaan.  Jenazah Allahyarham Norhalim Tumiran selamat dikebumikan di Tanah Perkuburan Islam Felda Bukit Damar, Lanchang, Pahang kira-kira pukul 10 malam tadi. Susulan kejadian itu, tiga anggota polis berpangkat konstabel berusia 21 hingga 27 tahun direman tujuh hari di bawah Seksyen 302 Kanun Keseksaan bagi membantu siasatan.


Selamat Hari Ibu: Ibu Pelindung, Ibu Dilindungi

KUALA LUMPUR, 9 Mei - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan Selamat Hari Ibu kepada golongan berkenaan.

Ucapan dizahirkan baginda menerusi muat naik di Facebook Istana Negara.

Turut menyampaikan ucapan sama, Perdana Menteri Tan Sri Muhyiddin Yassin dan isteri, Puan Seri Norainee Abdul Rahman.


Kebarangkalian sisa roket Long March 5B timpa manusia, rosakkan bangunan sangat rendah

KUALA LUMPUR, 8 Mei - Orang ramai tidak perlu bimbang terhadap bahaya 're-entry' daripada sisa roket Long March 5B milik China yang dilaporkan hilang kawalan selepas dilancarkan Khamis lalu.

Ketua Pengarah Agensi Angkasa Malaysia, Azlikamil Napiah memaklumkan, keberangkalian objek tersebut menimpa manusia atau merosakkan mana-mana struktur bangunan adalah sangat rendah.

Ia memandangkan 70% daripada permukaan bumi terdiri daripada air dan keluasan Malaysia adalah kecil.

Jelas beliau, ramalan terkini roket tersebut jatuh ke bumi adalah pada pukul 9.34 pagi semalam hingga 3.34 petang esok.

Sisa roket masih mengorbit dan semakin menurun menghampiri 're-entry zone'.

Lokasi 're-entry' sebenar tidak dapat diramal dengan tepat sehingga beberapa jam sebelum ia berlaku.

Orang ramai yang mengesyaki atau melihat kejadian 're-entry' tersebut dinasihat tidak menyentuh atau mengambil sebarang objek yang mencurigakan.

Selain diminta menghubungi talian kecemasan 999.


Ibu bapa dan kakaknya meninggal dunia, pemuda 'berjuang' sara 9 anak yatim

GUA MUSANG, 8 Mei - Seorang pemuda yang tinggal di Kampung Tanah Putih, Gua Musang terpaksa mengambil alih tugas sebagai ibu bapa menyara lima adik-beradik dan empat anak saudara selepas ibu bapa dan kakaknya meninggal dunia.  Muhammad Saupi Mat Adam berkata, Aidilfitri kali ini membawa kesedihan apabila ibu kandungnya baharu meninggal dunia 11 hari lalu akibat penyakit kronik.  Dia yang menyara adik dan anak saudara yang berusia 11 hingga 24 tahun terpaksa melupakan kemeriahan sambutan 1 Syawal.  Muhammad Saupi yang bekerja mengambil upah sebagai penjual daging, tidak mampu menyediakan baju raya untuk adiknya.  Bagaimanapun, dalam keadaan kesusahan itu mereka bersyukur apabila pemimpin setempat termasuklah wakil rakyat dan badan bukan kerajaan tampil membantu memberi sumbangan kewangan.  Sementara itu, Pengerusi Persatuan Cakna Kasih Gua Musang, Siti Nor Azila Zulkifle bersimpati dengan nasib sembilan anak yatim piatu itu serta telah mencari sumbangan untuk membeli kelengkapan rumah dan perabot.  Orang ramai yang ingin membantu keluarga ini, boleh berbuat demikian menerusi akaun Agrobank (2006-7310-0013-4380 Muhammad Saupi Mat Adam) dan talian 017-9200617.


Stor pasar raya terbakar, 2 remaja sesak nafas

IPOH, 8 Mei - Dua remaja sesak nafas akibat terhidu asap stor penyimpanan pakaian di sebuah pasar raya yang terbakar di Meru, Ipoh, semalam.  Remaja berusia 18 dan 19 tahun itu terperangkap di dalam premis tersebut sebelum diselamatkan orang awam dan dihantar ke hospital untuk rawatan.

Jurucakap Jabatan Bomba dan Penyelamat Malaysia Perak dalam satu kenyataan berkata, pihaknya menerima panggilan berhubung kejadian pada pukul 2.09 minit petang.  Jelasnya, sebaik tiba di lokasi, ketua operasi mengarahkan pengurusan pasar raya tersebut mengosongkan bangunan tersebut untuk tujuan keselamatan sebelum operasi pemadaman diteruskan.  Pihak bomba berjaya memadamkan kebakaran dalam tempoh 20 minit dan punca kejadian masih dalam siasatan.


PKP di 14 mukim di Besut bermula hari ini

BESUT, 7 Mei - Selain Kuala Lumpur dan tiga daerah di Johor, 14 mukim di Besut, Terengganu turut dikenakan Perintah Kawalan Pergerakan (PKP) berkuat kuasa hari ini.

100 pegawai dan anggota pelbagai agensi akan bertugas sepanjang Perintah Kawalan Pergerakan di 14 mukim daerah Besut bermula hari ini hingga 20 Mei.

Penugasan termasuk di tiga sekatan jalan raya, premis perniagaan dan 26 jalan tikus yang telah dikenalpasti.

Ketua Polis Daerah Besut Supritenden Abdul Rozak Mohammad berkata pihaknya akan memastikan tempoh PKP berjalan lancar.  Masyarakat diharap dapat memberi kerjasama sebaiknya dengan mematuhi arahan dikeluarkan. Beliau ditemui selepas melakukan tinjauan di SJR Tok Saboh Kuala Besut.


Lebih 43,000 pelajar di Perlis bakal mengikuti PdPR selepas Aidilfitri

KUALA PERLIS, 7 Mei - Lebih 43,000 pelajar sekolah menengah dan rendah di Perlis bakal mengikuti sesi Pengajaran dan Pembelajaran di Rumah (PdPR) bermula 17 Mei hingga 13 Jun depan.

Pengerusi Jawatankuasa Pendidikan Negeri, Roziena Ahmad berkata, persediaan rapi telah dibuat bagi sesi PdPR kali ini.

Beliau yakin, jumlah pelajar yang akan mengikuti PDPR lebih baik berbanding hanya 70% sebelum ini.  Ini kerana Jabatan Pendidikan Negeri bersama pengurusan sekolah dan ibu bapa telah mengadakan perbincangan dalam menangani masalah dihadapi pelajar.

Beliau ditemui pada Majlis Sumbangan Kuih Raya kepada pasukan keselamatan dan petugas barisan hadapan di Balai Bomba dan Penyelamat Malaysia, Kuala Perlis.


Datuk Seri Najib didenda RM3,000 langgar dua SOP

KUALA LUMPUR, 6 Mei - Bekas Perdana Menteri, Datuk Seri Najib Tun Razak dikenakan kompaun berjumlah RM3,000 atas dua kesalahan melanggar prosedur operasi standard (SOP) Perintah Kawalan Pergerakan (PKP).

Menerusi satu kenyataan, Ketua Polis Daerah Dang Wangi, ACP Mohamad Zainal Abdullah menjelaskan, Datuk Seri Najib dikompaun RM1,500 bagi setiap kesalahan. Kesalahan pertama melibatkan kegagalan mengimbas suhu badan semasa memasuki premis restoran nasi ayam di Bukit Bintang.

Manakala kesalahan kedua, gagal mendaftar kehadiran ke premis tersebut sama ada melalui aplikasi MySejahtera atau secara manual.

Turut dikenakan tindakan kompaun, Pengurus Restoran, Yeok Wei Hao kerana gagal mengarahkan Datuk Seri Najib membuat imbasan MySejahtera atau mendaftar manual seperti disyaratkan.


Kehilangan suami Selasa lalu, ibu tunggal beranak lapan berdepan kesukaran

KEMAMAN, 6 Mei - Rasa sedih akibat kematian suami Selasa lalu masih belum berakhir, wanita beranak lapan berdepan kesukaran selepas hilang tempat bergantung.

Bukan sahaja dari segi perbelanjaan harian malah perbelanjaan dan penjagaan tiga anak orang kelainan upayanya (OKU) turut memerlukan perhatian.

Zaribut Abdul Hadi, 45 tahun dari Kampung Geliga, Kemaman kini terpaksa menggalas tugas ketua keluarga.

Tiga anak orang kelainan upayanya berusia enam, 16 dan 20 tahun menghidap penyakit 'hyper-active', autisme serta salah satunya hilang keupayaan fizikal dan masih menjalani rawatan susulan.

Zaribut yang turut menderita penyakit hypo tirod sejak lebih 15 tahun lalu bergantung hidup dengan berniaga kecil-kecilan dengan hasil kira-kira RM200 sebulan. Sementara itu, Pengerusi Jawatankuasa Kemajuan Kampung (JPKK), Kampung Geliga, Wan Ahmad Darus Wan Musa ketika dihubungi berkata, pihaknya sedang berusaha bersama Jabatan Kebajikan Masyarakat (JKM) dan Majlis Agama Islam Dan Adat Melayu Terengganu (MAIDAM) bagi melayakkan ibu tunggal terbabit menerima bantuan.  Menurutnya, JKM dan Maidam telah melakukan lawatan bagi melihat sendiri masalah yang dihadapi keluarga ini dan akan berusaha mempercepatkan penyaluran bantuan.


Bomba Perlis terima 846 panggilan kecemasan bagi tempoh Januari hingga semalam

KUALA PERLIS, 6 Mei - Jabatan Bomba dan Penyelamat Malaysia (JBPM) Perlis menerima 846 panggilan kecemasan bagi tempoh Januari hingga semalam. Daripada jumlah berkenaan, 356 melibatkan kes kebakaran, 128 kes penyelamatan dan hanya dua kes khidmat kemanusiaan.

Menurut Pengarahnya, Penguasa Kanan Bomba 1, Ruhisha Haris, jumlah kes dikendalikan pegawai dan anggotanya menunjukkan penurunan 20% berbanding lebih 1,000 kes bagi tempoh sama tahun lalu.  Beliau menyatakannya pada Majlis Penyampaian Kuih Raya kepada Pegawai dan Anggota Keselamatan serta Petugas Barisan Hadapan yang disempurnakan Raja Muda Perlis,Tuanku Syed Faizuddin Putra Jamalullail di Balai Bomba dan Penyelamat Kuala Perlis.  Sumbangan melibatkan 18 agensi yang bertugas di sepanjang sempadan negara dan petugas barisan hadapan.  Turut dilancarkan kempen Keselamatan Kebakaran Sempena Musim Perayaan dan Ops Ronda Raya melibatkan 216 pegawai dan anggota JBPM Perlis sepanjang perayaan Aidilfitri.


Alat pemadam api meletup

IPOH, 6 Mei - Seorang parah manakala dua lagi cedera selepas terkena serpihan letupan alat pemadam api di Jalan Hussin Nordin, Taman Pearl, Ipoh.

Menurut Jurucakap Bomba dan Penyelamat Negeri, pihaknya menerima panggilan mengenai kejadian itu pada pukul 5.09 petang.

Setibanya di lokasi pihak bomba mendapati tiga mangsa mengalami kecederaan akibat daripada terkena serpihan letupan alat pemadam api itu.  Salah seorang mangsa mengalami kecederaan parah di bahagian kaki.  Pihak bomba memberi rawatan awal kepada mangsa terlibat sebelum diserahkan kepada pihak hospital untuk tindakan lanjut.  Operasi tamat pada pukul 5.39 petang semalam.


Bubur lambuk air tangan Raja Permaisuri Agong untuk petugas barisan hadapan

KUALA LUMPUR, 5 Mei - Raja Permaisuri Agong Tunku Hajah Azizah Aminah Maimunah Iskandariah berkenan menghasilkan bubur lambuk untuk diagihkan kepada petugas barisan hadapan.

1,600 pek bubur lambuk disediakan secara bergotong-royong sejak 11 pagi tadi bersama Kelab Kebajikan dan Sukan Istana Negara (KEKSIN).

Turut berangkat Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bersama puterinya Tengku Puteri Afzan Aminah Hafizatullah Al-Sultan Abdullah.

Raja Permaisuri Agong bertitah, istimewanya tahun ini baginda menggunakan resepi bubur lambuk Johor dan Pahang yang turut diolah sendiri mengikut citarasa baginda.

Baginda bertitah dalam Program Memasak Bubur Lambuk anjuran Kelab Kebajikan dan Sukan Istana Negara.

4 kawah bubur lambuk dihasilkan dalam tempoh tiga jam sebelum di pek dan diedarkan ke balai polis sekitar ibu negara.


Sesi persekolahan di Selangor ditutup bermula esok hingga 12 Mei

PUTRAJAYA, 5 Mei - Mengambil kira sesi persekolahan berbaki lagi dua hari, Kementerian Pendidikan memutuskan semua sekolah di Selangor ditutup mulai esok sehingga 12 Mei depan.

Ia sebagai usaha untuk mengurangkan pergerakan dalam komuniti berikutan peningkatan kes COVID-19 di negeri Selangor.

Arahan penutupan sekolah ini dikeluarkan Pengarah Pendidikan Jabatan negeri Selangor, Izmi Ismail.

Menurut Azmi, penutupan sekolah ini akan berterusan sehingga cuti hari raya Aidilfitri.

Pergerakan pulang bagi murid asrama sempena cuti hari raya Aidilfitri mengikut ketetapan daripada pihak sekolah.

Ibu bapa juga disarankan berhubung dengan pihak sekolah bagi mengelakkan sebarang kekeliruan.


MBSA tingkat penguatkuasaan di 6 pasar awam

SHAH ALAM, 5 Mei - Majlis Bandaraya Shah Alam (MBSA) akan mempertingkatkan penguatkuasaan di enam pasar awam di kawasan pentadbirannya dalam tempoh seminggu menjelang Syawal.

Selain itu, terdapat SOP yang akan diperketatkan pada tempoh berkenaan.

Pemangku Datuk Bandar Shah Alam, Mohd Rashidi Ruslan berkata, pihaknya menjangkakan pengunjung pasar basah akan meningkat menjelang perayaan Aidilfitri.

Jika sebelum ini, 200 penguatkuasa digerakkan untuk memantau bazar Ramadan, bazar Aidilfitri dan pasar basah, jumlah itu akan dipertingkatkan pada minggu terakhir Ramadan.

Sementara itu, pihaknya masih menunggu keputusan kerajaan negeri sama ada operasi bazar ramadan dan bazar Aidilfitri boleh diteruskan atau tidak dalam tempoh penguatkuasaan Perintah Kawalan Pergerakan (PKP).

Beliau ditemui pemberita selepas Program Kempen Keselamatan Jalan Raya kepada Penghantar Makanan Bermotosikal Sempena Musim Perayaan Aidilfitri 2021 di Shah Alam.


Tidak akan masuk campur urusan SPP dan PDRM - SPRM

KUALA LUMPUR, 4 Mei - Suruhanjaya Pencegahan Rasuah Malaysia, SPRM tidak akan masuk campur dalam libat urus Suruhanjaya Pasukan Polis, SPP dan juga Polis Diraja Malaysia, PDRM.

Ketua Pesuruhjaya Suruhanjaya Pencegahan Rasuah Malaysia, SPRM, Datuk Seri Azam Baki percaya, segala permasalahan yang timbul mampu diselesaikan dengan baik.


Dua masjid jadi pusat transit mangsa keganasan rumah tangga

KUALA LUMPUR, 4 Mei - Fungsi masjid bukan sahaja sebagai tempat beribadah, malah turut diperluas untuk menjamin kesejahteraan ummah.

Menurut Menteri di Jabatan Perdana Menteri Hal Ehwal Agama, Datuk Dr Zulkifli Mohamad Al Bakri, pihaknya bekerjasama dengan Kementerian Pembangunan Wanita, Keluarga dan Masyarakat menjadikan masjid sebagai Pusat Transit Keganasan Rumah Tangga.

Projek tersebut antara inisiatif di bawah Pelan Pengimarahan Masjid-Masjid Wilayah Persekutuan 2020-2024 melalui teras Sosial, Komuniti dan Alam Sekitar dengan penjenamaan Masjid Prihatin.

Dua masjid dipilih sebagai perintis program iaitu Masjid Wilayah Persekutuan dan Masjid Al Ghufran, Pinggiran Taman Tun Dr. Ismail dengan berpandukan Prosedur Operasi Standard khusus yang disediakan.

Manakala, 12 masjid di Wilayah Persekutuan dipilih menjadi pusat aduan dan khidmat kaunseling.


Penduduk terjejas banjir dibenar pulang

LANGKAP, 4 Mei - 40 penduduk terjejas banjir yang ditempatkan di Pusat Pemindahan Sementara (PPS) di Dewan Chikus Langkap, daerah Hilir Perak dibenarkan pulang ke kediaman masing-masing pagi tadi.

Jurucakap Sekretariat Jawatankuasa Pengurusan Bencana Daerah Hilir Perak memaklumkan pemantauan Angkatan Pertahanan Awam Malaysia (APM) mendapati air telah surut sepenuhnya dan cuaca baik ketika ini.

PPS yang dibuka sejak Ahad lepas dan menempatkan 12 keluarga turut ditutup.

Sebelum ini dilaporkan pada 2 Mei lepas, banjir yang berlaku pada kira-kira 3 petang telah mengakibatkan tiga kampung terjejas banjir iaitu Kampung Parit 3 dan Kampung Batu Pecah, Chikus serta Kampung Belakang Kedai, Degong.

Hujan lebat mengakibatkan kediaman penduduk di Kampung Sungai Rambai dinaiki air ekoran limpahan air Sungai Batang Padang.


Elak kebakaran ketika musim perayaan, cegah sindrom lupa dan leka

KUALA LUMPUR, 4 Mei - Masyarakat diingatkan mengambil langkah-langkah keselamatan mencegah kebakaran ketika musim perayaan.

Penguasa Kanan Bomba 2 Jabatan Bomba dan Penyelamat (JBPM), Siti Farizun Naim memberi peringatan itu berikutan langkah keselamatan itu diambil mudah.

Masyarakat juga diharap dapat mencegah 'sindrom lupa dan leka' yang menjadi penyebab kes-kes kebakaran.

Beliau turut menyarankan agar setiap isi rumah mempunyai pelan kecemasan dan membuat latihan kebakaran agar lebih bersedia jika berlaku sebarang insiden yang tidak diingini.

Beliau sebelum itu menjadi tetamu Selamat Pagi Malaysia.


Kapal bawa diesel terbakar, dua kru cedera

GEORGE TOWN, 4 Mei - Dua kru sebuah kapal tangki yang membawa muatan diesel, cedera dan melecur dalam kebakaran dari bahagian dalam kapal tersebut ketika berlabuh di perairan Harbour Trade Centre, Gat Lebuh Macallum, dekat George Town, Pulau Pinang.

Menurut Pengarah Jabatan Bomba dan Penyelamat Pulau Pinang, Saadon Mokhtar, pihaknya menerima panggilan kecemasan mengenai insiden pada 4.02 petang semalam sebelum ke lokasi kejadian.

Kedua-dua mangsa warga tempatan itu dihantar ke Hospital Pulau Pinang untuk rawatan lanjut.

Seramai 50 pegawai dan anggota bomba daripada Balai Bomba Dan Penyelamat Lebuh Pantai, Jalan Perak, Bagan Jermal dan Bayan Baru dibantu Pasukan Bomba Sukarela terlibat dalam operasi berkenaan.


Acara Baca Puisi Nanggala 402 secara dalam talian dianjurkan Sabtu ini

KUALA LUMPUR, 4 Mei - Acara Baca Puisi Nanggala 402 secara dalam talian menerusi aplikasi Zoom bakal diadakan pada 8 Mei dari 10 malam hingga 12 tengah malam sebagai menzahirkan simpati terhadap tragedi tenggelamnya kapal selam KRI Nanggala 402 di perairan Bali, Indonesia.

Presiden Persatuan Pemuisi Nasional Malaysia (Pemuisi) Datuk Dr Radzuan Ibrahim menerusi kenyataan berkata, acara itu akan disiarkan secara langsung melalui laman sosial Facebook Pemuisi Berkarya.

Acara itu merupakan anjuran Pemuisi dengan kerjasama Talenta Indonesia, Universitas Sumatera Utara (USU), Perkumpulan Rumah Seni Asnur (PERRUAS) dan Ikatan Setia Kawan Wartawan Malaysia Indonesia (ISWAMI).

Seramai 30 peserta dari Malaysia, Indonesia, Singapura, Brunei, Thailand dan Korea, akan menyertai acara yang bakal dirasmikan Penaung Pemuisi Tan Sri Dr Hamad Kama Piah Che’ Othman.

Peserta dari Malaysia termasuk dua Sasterawan Negara masing-masing, Prof Emeritus Dr Muhammad Salleh dan Datuk Dr Zurinah Hassan, serta Pengerusi Lembaga Pengelola Dewan Bahasa dan Pustaka Datuk Seri Dr Awang Sariyan, serta Tokoh Wartawan Malaysia Tan Sri Johan Jaaffar.

Indonesia pula diwakili Prof Madya Drs Siamir Marulafau dari USU, Asrizal Nur dari PERRUAS, dan Ketua Sumbar Talenta Sastri Bakry.

Pada 25 April lepas, Indonesia mengumumkan KRI Nanggala 402 tenggelam dan semua 53 kru terkorban, selepas kapal selam itu dilaporkan hilang pada 21 April.


Datuk Seri Acryl Sani ambil alih jawatan Ketua Polis Negara

KUALA LUMPUR, 3 Mei - Timbalan Ketua Polis Negara, Datuk Seri Acryl Sani Abdullah Sani mengambil alih jawatan Ketua Polis Negara.

Beliau menggantikan Tan Sri Abdul Hamid Bador yang tamat kontraknya hari ini.

Majlis serah terima tugas jawatan nombor satu dalam Polis Diraja Malaysia itu disaksikan Timbalan Menteri Dalam Negeri, Datuk Seri Dr Ismail Mohamed Said.

Datuk Seri Acryl Sani akan memulakan tugas sebagai Ketua Polis Negara berkuatkuasa esok.

Pada majlis berkenaan, Tongkat Kuasa jawatan diserahkan kepada Datuk Seri Acryl Sani sambil disaksikan Ketua Setiausaha Kementerian, Datuk Wan Ahmad Dahlan Abdul Aziz.

Anak kelahiran Petaling Jaya itu memiliki Ijazah Sarjana Sains (Pengurusan) daripada Universiti Utara Malaysia.

Beliau menyertai PDRM pada 2 Februari 1986 sebagai Kadet Asisten Superintendan Polis (ASP).

Seterusnya, memegang jawatan Pengarah beberapa jabatan di Ibu Pejabat Polis Bukit Aman sebelum dilantik sebagai Timbalan Ketua Polis Negara pada 14 Ogos 2020.


Pemandu maut dihempap jentera penggelak jalan

PAKAN, 3 Mei - Seorang pemandu jentera penggelek jalan maut selepas dihempap oleh kenderaan yang dikendalinya dalam satu kejadian di Pakan.

Jurucakap Pusat Gerakan Operasi (PGO) Jabatan Bomba dan Penyelamat Malaysia JBPM Sarawak memberitahu, kejadian berlaku kira-kira pukul 10.30 pagi semalam menyebabkan mangsa yang dikenali sebagai Kung Teck Keong, 40 tahun meninggal dunia di lokasi kejadian.

Pihak bomba bergegas ke lokasi selepas menerima panggilan kecemasan pada pukul 11.20 pagi.  Sebaik tiba di lokasi, pihak bomba mendapati kenderaan yang dipandu oleh mangsa telah terjatuh dan terbalik ke jurang.  Operasi mengeluarkan mangsa dilakukan dengan mencangkul tanah yang telah menimbus mangsa bagi memudahkan mangsa dikeluarkan dari bawah kenderaan tersebut.  Mangsa berjaya dikeluarkan pada pukul 12.50 tengah hari dan mayat diserahkan kepada pihak polis untuk tindakan lanjut.  Tempat kejadian sejauh 62 kilometer melalui jalan ladang kelapa sawit yang berbukit-bukau dan keadaan jalan yang kurang baik menyukarkan perjalanan pihak bomba ke lokasi.


Pengguna dinasihat lebih berhemat, peka harga jualan

KUALA LUMPUR, 3 Mei - Usaha kerajaan menyelaras harga barangan keperluan menerusi Skim Harga Maksimum Musim Perayaan (SHMMP) Hari Raya Puasa 2021 membantu orang ramai berbelanja secara berhemah dan mengelak tekanan harga terhadap pengguna.

Justeru, Timbalan Presiden Gabungan Persatuan-Persatuan Pengguna Malaysia, Yusof Abdul Rahman menerima baik tambahan 20 lagi barangan dalam fasa kedua skim, sekali gus membolehkan pengguna membeli barangan asas dengan harga yang berpatutan.

Bagaimanapun, beliau menyeru orang ramai membuat aduan kepada pihak penguatkuasa sekiranya ada peniaga yang melakukan kesalahan.

Kelmarin, Kementerian Perdagangan Dalam Negeri dan Hal Ehwal Pengguna-KPDNHEP mengumumkan pelaksanaan fasa kedua Skim Harga Maksimum Musim Perayaan Hari Raya Puasa 2021 dengan penambahan 20 barangan keperluan.

Skim fasa kedua ini berkuatkuasa selama 15 hari bermula 6 Mei.

Barangan yang terlibat termasuk cili merah, kacang panjang, kacang tanah, ikan segar beku kembung dan bawang besar.


Banjir kilat, Pusat Pemindahan Sementara dibuka di Dewan Chikus Langkap

TELUK INTAN, 2 Mei - Satu Pusat Pemindahan Sementara (PPS) di daerah Hilir Perak dibuka akibat bencana banjir yang melanda daerah itu.  PPS di Dewan Chikus Langkap itu dibuka pukul 3.00 petang.

Menurut Sekreteriat Jawatankuasa Pengurusan Bencana Daerah, PPS itu menempatkan 37 mangsa banjir daripada 12 keluarga.  Mereka yang terjejas dari Parit 3, Chikus, Kampung Batu Pecah, Chikus dan Kampung Belakang Kedai, Degong.


Lelaki maut terjatuh dari tingkat 14 inap desa

GEORGE TOWN, 2 Mei - Percutian singkat lapan sahabat sempena Hari Pekerja bertukar tragedi apabila seorang daripada mereka dipercayai tergelincir dan jatuh dari tingkat 14 sebuah kondominium di George Town, Pulau Pinang.

Dalam kejadian kira-kira 1.30 pagi, mereka yang berasal dari Nibong Tebal itu menyewa sebuah inap desa di Jalan Tanjong Tokong untuk bercuti.

Mayat lelaki berusia 26 tahun itu ditemukan kira-kira 1.30 pagi dalam keadaan terlentang di tingkat lima bangunan terbabit.

Kes diklasifikasikan sebagai mati mengejut, namun tujuh rakan mangsa dibawa ke IPD Timur Laut untuk diambil keterangan dan disiasat sama ada berada bawah pengaruh dadah.


MAIPs peruntuk lebih RM3 juta bantuan kepada masjid seluruh negeri

PADANG BESAR, 2 Mei - Majlis Agama Islam dan Adat Istiadat Melayu Perlis (MAIPs) memperuntukkan lebih RM3 juta untuk disumbangkan kepada masjid seluruh negeri Perlis sepanjang tahun ini.

Kira-kira RM2.4 juta untuk bantuan baik pulih rumah mikro, manakala lebih RM594,000 lagi untuk Ziarah Dakwah Bil Hal.

Raja Muda Perlis, Tuanku Syed Faizuddin Putra Jamalullail selaku Yang Di-Pertua MAIPs bertitah, sumbangan itu sebahagian inisiatif dalam Pelan Strategik MAIPs 2021-2025 dalam melestarikan agihan zakat.  Pelan tersebut menggariskan pelbagai perancangan MAIPs untuk mendepani cabaran semasa bagi melaksanakan fungsi dan peranannya seterusnya meneruskan agenda pengurusan hal ehwal Islam yang cemerlang.

Ia termasuk Pelan Tindakan Agihan Holistik MAIPs 2.0 yang sudah disiapkan untuk panduan gerak kerja perkhidmatan agensi tersebut. Demikian titah baginda ketika menyerahkan simbolik sumbangan bantuan baik pulih rumah mikro dan ziarah dakwah Bil Hal di Masjid Nurul Husna, Wang Kelian.

Turut diadakan penyerahan bantuan agihan zakat MAIPs kepada 30 asnaf, kariah Masjid Nurul Husna.


Lelaki ditemukan lemas di air terjun Kuari Pecah Batu

GURUN, 1 Mei - Seorang Lelaki yang dipercayai terjatuh ke dalam air terjun Kuari Pecah Batu, Gurun, Kedah ditemukan lemas.  Penolong Pengarah Bahagian Operasi, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, mayat Yap Eng Leong, 41 tahun, ditemui pada pukul 1.27 petang oleh anggota Pasukan Penyelamat Di Air (PPDA).

Mayat mangsa kemudian dibawa turun oleh pasukan bomba sebelum diserah kepada polis untuk tindakan lanjut.  Sementara itu, Ketua Polis Daerah Kuala Muda, ACP Adzly Abu Shah berkata mangsa seorang operator kilang dari Sungai dipercayai terjatuh ke kolam takungan ketika sedang berehat selepas melakukan aktiviti mendaki di kawasan itu. Kes diklasifikasikan sebagai kematian mengejut. Mayat dihantar ke Jabatan Forensik, Hospital Sultan Abdul Halim untuk bedah siasat.


Institusi tahfiz dan pondok berdaftar Wilayah Persekutuan akan terus dibela

KUALA LUMPUR, 1 Mei - Keperluan institusi tahfiz dan pondok berdaftar di seluruh Wilayah Persekutuan akan terus dibela. Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata ia dengan mengoptimum segala peranan dan fungsi seluruh agensi berkaitan.

Beliau memaklumkan, pelbagai inisiatif direncana pihaknya dalam memastikan hala tuju lebih baik.  Setakat ini, sebanyak 41 buah pusat tahfiz berdaftar di bawah seliaan Jabatan Agama Islam Wilayah Persekutuan (JAWI) telah dibantu.  Beliau ditemui selepas merasmikan Majlis Ramah Mesra bersama Pengetua Tahfiz dan Pondok Wilayah Persekutuan dan Pelancaran Program Semarak Lailatul Qadar di ibu negara yang bertujuan merancakkan fasa terakhir Ramadan dengan pelbagai pengisian kerohanian.


Gempa bumi kuat gegar Jepun

KUALA LUMPUR, 1 Mei - Jabatan Meteorologi Malaysia (MET MALAYSIA) hari ini mengesan gempa bumi kuat berukuran 6.7 skala richter melanda kawasan pantai timur Honsu di Jepun pukul 9.27 pagi tadi.

MET MALAYSIA dalam satu kenyataan melaporkan epicentre gempa dikesan 95 kilometer timur daerah Sendai, Jepun di kedalaman 80 kilometer.

Bagaimanapun, MET MALAYSIA mengesahkan gempa bumi tidak membawa sebarang ancaman tsunami kepada Malaysia.


Peranan media medium penyalur maklumat penting,sahih kepada umum

KUALA LUMPUR, 1 Mei - Peranan media dalam menghebahkan setiap gerak kerja yang dilaksanakan oleh Kementerian Pembangunan Wanita, Keluarga dan Masyarakat (KPWKM) dan semua agensinya memberi pendekatan yang cukup berkesan.

Menterinya, Datuk Seri Rina Mohd Harun berkata, media akan terus menjadi rakan strategik jangka panjang kementerian dalam memastikan maklumat sahih sampai kepada masyarakat.

Tambahnya peranan media arus perdana amat penting dalam mengubah dan memperbetulkan persepsi masyarakat melalui sumber yang boleh dipercayai.

Datuk Seri Rina berkata demikian menerusi ucapannya pada majlis iftar ramadan KPWKM bersama pengamal-pengamal media di ibu negara.


Tun Ahmad Fuzi dilantik Tuan Yang Terutama Pulau Pinang

KUALA LUMPUR, 30 April - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Watikah Pelantikan Tuan Yang Terutama (TYT) Yang Dipertua Negeri (YDP) Pulau Pinang kelapan di Istana Negara.

Pelantikan bekas diplomat itu berkuat kuasa esok sehingga tempoh empat tahun bagi menggantikan Tun Abdul Rahman Abbas yang telah berkhidmat selama 20 tahun.

Selepas istiadat pengurniaan watikah itu, Al-Sultan Abdullah berkenan mengurniakan Darjah Kebesaran Seri Maharaja Mangku Negara yang membawa gelaran Tun kepada Tan Sri Ahmad Fuzi.

Istiadat pengurniaan turut disaksikan Perdana Menteri, Tan Sri Muhyiddin Yassin.

Tun Ahmad Fuzi berusia 72 tahun, anak jati Sungai Bakap, Pulau Pinang.

Beliau menyertai perkhidmatan diplomatik dan pentadbiran negara pada 1972 dan pernah berkhidmat dalam pelbagai kapasiti termasuk Ketua Setiausaha di Kementerian Luar sehingga tahun 2009.

Beliau juga pernah mengetuai delegasi pegawai kanan Malaysia dalam rundingan pelbagai persidangan dua hala, serantau dan antarabangsa.

Selain itu, terlibat dalam penganjuran sidang kemuncak seperti Sidang Kemuncak Pergerakan Negara-negara Berkecuali (NAM), Sidang Kemuncak Pertubuhan Kerjasama Islam (OIC) dan Sidang Kemuncak ASEAN.


Isu audio tular: Datuk Seri Hamzah sahkan itu suara beliau

PUTRAJAYA, 30 April - Datuk Seri Hamzah Zainudin mengesahkan suara dalam audio yang tular berkaitan perjawatan dalam Polis Diraja Malaysia (PDRM) adalah dirinya.

Menurut beliau kandungan percakapan dalam audio tersebut bukanlah satu kesalahan, kerana beliau hanya meminta Tan Sri Abdul Hamid Bador memberi senarai nama Ketua Polis untuk dipersembahkan kepada Yang di-Pertuan Agong.

Jelas Datuk Seri Hamzah, tindakan itu adalah selaras dengan tugasnya sebagai Pengerusi Suruhanjaya Pasukan Polis yang akan menyelaras tugas-tugas pegawai polis.

Ditanya adakah beliau akan membuat laporan polis berhubung penyebaran audio tersebut, Datuk Seri Hamzah berkata, tiada keperluan untuk beliau membuat laporan itu.

Bagaimanapun, beliau mengingatkan pengguna media sosial, agar tidak mengeluarkan kenyataan yang boleh menimbulkan rasa kurang senang rakyat terhadap PDRM.

Mengenai siapa yang akan memegang jawatan Timbalan Ketua Polis Negara yang baharu, Datuk Seri Hamzah berkata, perkara itu akan diputuskan oleh Suruhanjaya Pasukan Polis dalam masa terdekat.


COVID-19, 24 sekolah di Negeri Sembilan ditutup antara 2 hingga 7 hari

SEREMBAN, 30 April - 24 sekolah di Negeri Sembilan ditutup antara dua hingga tujuh hari selepas mempunyai kes positif COVID-19.

Penutupan melibatkan sekolah kebangsaan dan sekolah menengah berikutan potensi penularan COVID-19 di sekolah terlibat.

Exco Pelaburan, Perindustrian, Keusahawanan, Pendidikan dan Modal Insan Negeri, Datuk Dr Mohamad Rafie Ab Malek memaklumkan, trend penularan dilihat tidak kritikal namun langkah pencegahan diambil serius bagi mengekang penularan terutamanya dalam kalangan guru dan pelajar.  Perkara mengenainya dinyatakan beliau di Seremban.


SM Imtiaz Yayasan Terengganu, Setiu ditutup 14 hari

KUALA TERENGGANU, 30 April - Sekolah Menengah Imtiaz Yayasan Terengganu di Setiu, Terengganu ditutup 14 hari bermula Rabu lepas hingga 11 Mei berikutan terdapat 12 kes positif COVID-19 melibatkan 11 pelajar dan seorang guru.

Pengarah Kesihatan Terengganu, Dr Nor Azimi Yunus berkata, berikutan itu semua pelajar, guru dan kakitangan sekolah berkenaan menjalani ujian calitan dan proses kuarantin.

Penutupan sekolah dilakukan bagi memberi laluan kepada proses disinfeksi dan membuat saringan kesihatan untuk mencegah penularan COVID-19 di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342).

Beliau turut mengingatkan golongan guru agar terus mengamalkan prosedur operasi standard (SOP) yang ketat bagi mencegah penularan yang lebih besar di sekolah.


Data percuma 1GB dilanjutkan sehingga 31 Julai

CYBERJAYA, 30 April - Pemberian data harian sebanyak 1 gigabit secara percuma kepada pengguna dilanjutkan sehingga 31 Julai ini.

Suruhanjaya Komunikasi dan Multimedia Malaysia (MCMC) memaklumkan keputusan berkenaan mendapat persetujuan lima syarikat penyedia perkhidmatan telekomunikasi utama iaitu Celcom, Digi, Maxis, U-Mobile dan Telekom Malaysia (TM).

Menurut kenyataannya lanjutan terbaharu itu dibuat sebagai sokongan tambahan kepada rakyat, atas ihsan dan keprihatinan syarikat telekomunikasi terlibat.

Ini memandangkan situasi pandemik COVID-19 dalam negara yang belum stabil.

Ia juga untuk membantu pelajar sekolah beralih semula kepada Pengajaran dan Pembelajaran di Rumah (PdPR) selepas Aidilfitri seperti diumum Kementerian Pendidikan baru-baru ini.

Sementara itu, YTL Communications Sdn Bhd (YTL) juga terus menyokong sistem pendidikan dengan melanjutkan inisiatif Learn From Home (LFH) sehingga 30 September ini yang turut merangkumi penuntut institusi pengajian tinggi.


Kelantan laksana PdPR bermula 3 hingga 15 Mei

KOTA BHARU, 30 April - Susulan lanjutan pelaksanaan Perintah Kawalan Pergerakan (PKP) di Kelantan sehingga 17 Mei ini semua sekolah di negeri tersebut akan ditutup mulai 3 Mei hingga tempoh cuti Hari Raya Aidilfitri, 15 Mei ini.

Jabatan Pendidikan Negeri Kelantan menerusi satu kenyataan memaklumkan, Kementerian Pendidikan Malaysia turut menetapkan sesi persekolahan pada 16 hingga 27 Mei dilaksana secara Pengajaran dan Pembelajaran di Rumah (PdPR).

Semua sekolah akan bercuti pertengahan tahun bermula 28 Mei hingga 12 Jun.

Sekolah akan dibuka semula pada 13 Jun 2021.


Adun Melor meninggal dunia

KOTA BHARU, 30 April - Ahli Dewan Undangan Negeri (ADUN) Melor, Dr Yusnan Yusof meninggal dunia di kediamannya di Melor, Kelantan awal pagi tadi.

Allahyarham 53 tahun menghembuskan nafas terakhir pada 2.28 pagi.

Perkara berkenaan disahkan seorang daripada anak Allahyarham, Mohd Auzaie dalam hantaran di laman Facebook menerusi akaun DrYusnan Albadar.

Turut dimaklumkan bahawa solat jenazah diadakan selepas solat Jumaat di Masjid Muhammadi, Kota Bharu.

Jenazah akan dikebumikan di Tanah Perkuburan Pondok Haji Hassan, Ketereh.

Allahyarham yang juga Timbalan EXCO Pembangunan Islam, Dakwah, Penerangan dan Hubungan Seranta negeri meninggalkan seorang balu dan enam anak.


23 ahli MAIWP terima pelantikan watikah sempena Nuzul Al-Quran

KUALA LUMPUR, 30 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mengurniakan watikah pelantikan kepada 23 ahli Majlis Agama Islam Wilayah Persekutuan (MAIWP) di Istana Negara sempena Nuzul Al-Quran.

Pelantikan yang mula berkuatkuasa 10 Februari lepas itu adalah sehingga 9 Februari 2024 mengikut Akta Pentadbiran Undang-Undang Islam (Wilayah-Wilayah Persekutuan) 1993 Akta 505.

Mengetuai penerima ialah Presiden Universiti Islam Antarabangsa Malaysia (UIAM) Datuk Dr Mohd Daud Bakar, Pengerusi MAIWP diikuti Ketua Pengarah Jabatan Kemajuan Islam Malaysia (JAKIM), Datuk Abdul Aziz Jusoh sebagai Timbalan Pengerusi MAIWP.

Antara yang turut menerima watikah pelantikan ialah Ketua Pengarah Pusat Governans, Integriti dan Antirasuah Nasional, Jabatan Perdana Menteri Datuk Seri Mohd Sallehhuddin Hassan mewakili Ketua Setiausaha Negara, Peguam Negara Tan Sri Idrus Harun, dan Ketua Polis Kuala Lumpur Datuk Saiful Azly Kamaruddin mewakili Ketua Polis Negara.

Pada masa sama, Ketua Pengarah Jabatan Kehakiman Syariah Malaysia Datuk Dr Mohd Na’im Mokhtar, Mufti Wilayah Persekutuan Datuk Dr Luqman Abdullah dan Datuk Bandar Kuala Lumpur Datuk Seri Mahadi Che Ngah juga menerima watikah pelantikan itu.

Selain itu, Pengarah Jabatan Agama Islam Wilayah Persekutuan (JAWI) Datuk Mohd Ajib Ismail pula dilantik sebagai Setiausaha MAIWP, selaras dengan Akta 505.


JAPEN Melaka tempatkan bahan terbitan di 10 cawangan PETRONAS

SEMABOK, 29 April - Jabatan Penerangan Malaysia Negeri (JAPEN) Melaka menjadi negeri pertama yang melancarkan Kit@Japen dengan kerjasama Petronas Dagangan Berhad.

Ia dalam usaha menyampaikan serta menempatkan bahan penerbitan JAPEN di kaunter stesen minyak berkenaan.

Menurut Pengarah JAPEN Melaka, Mohd Rizal Hashim, sebagai permulaan sebanyak 10 stesen minyak petronas di Melaka mengambil bahagian iaitu Petronas AMJ Semabok, Ujong pasir, Jasin Bistari, Merlimau, MITC, Sungai Petai, Pandan Jaya, Ayer Molek, Tangga Batu dan Masjid Tanah.

Beliau berkata demikian selepas Pelancaran Program Info On Wheel : Kit@Japen 2021 di Petronas AMJ Semabok.  Beliau turut mengalu-alukan kerjasama dengan mana-mana syarikat bagi menempatkan bahan penerbitan JAPEN.


Cuti pegawai dan anggota APMM dibekukan

KUALA PERLIS, 29 April - Rondaan membanteras jenayah maritim di perairan sempadan negara sepanjang bulan Ramadan dan menjelang Hari Raya Aidilfitri terus dipertingkatkan.  Justeru, cuti 47 pegawai dan anggota Agensi Penguatkuasaan Maritim Malaysia (APMM) Zon Maritim Kuala Perlis dibekukan bagi melaksanakan amanah yang dipertanggungjawabkan.

Pengarahnya, Komander Maritim Mohd Shafie Paing berkata, sektor operasi Zon Maritim Kuala Perlis kini berkeluasan 378.30 kilometer persegi dengan panjang pantai 19.45 kilometer.

Ia termasuk empat kawasan titik panas yang dikenal pasti lokasi utama pelbagai aktiviti jenayah rentas sempadan.

Pemantauan dan penguatkuasaan dipertingkatkan ketika berbuka puasa dan solat tarawih berikutan aktiviti jenayah sering dilakukan pada waktu ini.  Tumpuan kepada kawasan sempadan negara adalah bagi mengekang aktiviti penyeludupan daun ketum, dadah, mercun, bunga api, barang-barang kawalan serta membendung kemasukan Pendatang Asing Tanpa Izin (PATI).  Selain itu, program Kampung Angkat Maritim Malaysia yang dilaksanakan, turut membantu APMM mendapatkan maklumat perlakuan jenayah yang disalurkan oleh masyarakat setempat.


36 jenis jualan bunga api dibenarkan

KUALA LUMPUR, 29 April - Polis Diraja Malaysia (PDRM) hanya membenarkan 36 jenis bunga api dijual sempena Aidilfitri tahun ini iaitu jenis Happy Boom dan Pop-pop.

Namun peniaga perlu mematuhi paraturan ketat yang di tetapkan oleh PDRM.

Menerusi satu kenyataan media, Timbalan Pengarah Pengurusan (Pentadbiran) Bukit Aman, Datuk Mat Kasim Karim, menyatakan Kebenaran tersebut diberikan oleh Kementerian Dalam Negeri (KDN) bagi mengimport, menyimpan dan menjual bunga api secara umum sempena musim perayaan di Malaysia.

Bagaimanapun, arahan larangan bermain mercun dan bunga api yang diputuskan kerajaan pada 1995 masih berkuat kuasa dan tertakluk mengikut Akta Bahan Letupan 1957 (Akta 207).

Tempoh jualan pula dibenarkan 30 hari sahaja iaitu 15 hari sebelum dan selepas musim perayaan.

Peniaga juga disyaratkan mempunyai lesen perniagaan sah, permit PDRM dan kupon atau surat rasmi berniaga daripada pihak berkuasa tempatan (PBT).

Tambah Datuk Mat Kasim, terdapat tiga larangan untuk aktiviti penjualan semua jenis bunga api iaitu menjual kepada pembeli berumur bawah 18 tahun, urus niaga melalui dalam talian atau sebarang aplikasi media sosial, dan penjualan oleh pengusaha restoran atau kedai makan.


Lori kargo musnah terbakar

SIBU, 29 April - Sebuah lori kargo terbakar di jambatan lanang memusnahkan 75% bahagian lori tersebut.

Ketua Zon Empat, Jabatan Bomba dan Penyelamat Sarawak, Janggan Muling mengesahkan pihaknya menerima panggilan kecemasan kira-kira pukul 8.52 pagi.

Pasukan Bomba menggunakan dua 'aliran salur bantu mula pam air dari tangki jentera FRT Sibu, tiga tong foam serta dibantu sebuah tangki jentera Balai Bomba dan Penyelamat Sungai Merah.  16 anggota pasukan Balai Bomba dan Penyelamat Sibu terlibat dalam operasi memadamkan kebakaran tersebut.


Melaka tingkatkan SJR menjelang Aidilfitri

AYER KEROH, 29 April - Polis Melaka menambah empat lagi Sekatan Jalan Raya (SJR) menjelang sambutan perayaan Aidilfitri.  Ketua Polis, Datuk Abd Majid Mohd Ali berkata, secara keseluruhan sembilan SJR tetap tidak termasuk SJR mobil, bakal dilaksana di seluruh negeri itu bermula seminggu sebelum Aidilfitri.

Ia melibatkan seramai 300 pegawai dan anggota yang akan bertugas sepanjang tempoh berkenaan.  Pasukan rondaan juga akan digerakkan di kawasan kampung dan taman perumahan bagi pemantauan pematuhan Prosedur Operasi Standard (SOP) perayaan yang ditetapkan.

Mengulas mengenai kompaun atas kesalahan tidak patuh SOP, beliau berkata sebanyak lima kompaun telah dikeluarkan pihaknya sepanjang bulan ini.  Ia membabitkan kesalahan antaranya tidak memakai pelitup separuh muka dan peniaga tidak menyediakan kod QR MySejahtera.

Beliau berkata demikian kepada pemberita selepas menyempurnakan agihan bubur lambuk dalam program kepolisan komuniti di Ayer Keroh.


Lembaga Peperiksaan atur kaedah beri pencerahan kepada ibu bapa

KUALA LUMPUR, 29 April - Susulan pemansuhan sepenuhnya Ujian Pencapaian Sekolah Rendah (UPSR) dan pemansuhan sementara PT3 bermula tahun ini.

Pengarah Lembaga Peperiksaan Kementerian Pendidikan (KPM) Datuk Pkharuddin Ghazali menjelaskan, pemansuhan itu tidak akan menghilangkan sepenuhnya pentaksiran.

Malah pihaknya merancang beberapa kaedah untuk menyampaikan maklumat dengan jelas bagi guru-guru supaya pencerahan lanjut sampai kepada ibu bapa.

Tambahnya, Lembaga Peperiksaan mementingkan kualiti pentaksiran yang akan melahirkan pelajar yang lebih berintegriti dan disiplin.

Beliau ditemui pemberita selepas program Bicara Naratif di Angkasapuri.


Kakitangan awam Kedah terima Bantuan Khas Kewangan Aidilfitri RM1,000

ALOR SETAR, 28 April - Kerajaan Kedah mengumumkan pemberian Bantuan Khas Kewangan Aidilfitri sebanyak RM1,000 kepada semua kakitangan awam negeri itu. Bayaran akan dibuat sebelum sambutan Aidilfitri ini.

Perkara tersebut diumumkan Menteri Besar, Muhammad Sanusi Md Nor.  Bantuan Khas berjumlah RM5.3 juta itu akan dimanfaatkan oleh 5,300 kakitangan tetap, kontrak dan dan pegawai yang bercuti tanpa gaji atau bercuti separuh gaji kerajaan negeri.  Katanya, pembayaran Bantuan Khas itu dapat dilaksanakan disebabkan kutipan cukai meningkat untuk suku pertama tahun ini.

Beliau berkata demikian selepas mempengerusikan Mesyuarat Exco di Alor Setar.  Katanya, sektor hartanah merupakan penyumbang terbanyak bayaran cukai di negeri itu.  Dalam pada itu, elaun Jawatankuasa Pembangunan dan Keselamatan Kampung (JPKK) Kedah akan dibayar selewat-lewatnya 5 Mei ini.


Perdana Menteri gesa agensi penguat kuasa pematuhan SOP guna pendekatan berhikmah

PUTRAJAYA, 28 April - Perdana Menteri menggesa agensi penguat kuasa yang menjalankan pemantauan dan kawalan pematuhan Prosedur Operasi Standard (SOP) menggunakan pendekatan yang lebih berhikmah bagi membendung penularan COVID-19.

Jelas Tan Sri Muhyiddin Yasssin, ketegasan penting bagi memastikan peraturan dipatuhi, tetapi dalam masa yang sama perlu ada budi bicara dan perikemanusiaan dalam tindakan yang diambil.

Jelasnya lagi, tindakan tegas Kerajaan sahaja tidak memadai yang lebih penting ialah anggota masyarakat mempunyai kesedaran yang tinggi untuk mematuhi semua peraturan dan SOP yang telah ditetapkan.

Pemimpin masyarakat juga perlu faham dan peka terhadap semua SOP yang telah ditetapkan, bergantung kepada perintah kawalan pergerakan yang sedang berkuatkuasa di kawasan masing-masing.

Perdana Menteri berkata demikian semasa merasmikan Pertandingan Komuniti Zon Hijau dan Penyerahan Mock Cheque Program Kampung Hijau di Putrajaya.


2 buah kereta bertembung, seorang lelaki maut

BATU PAHAT, 28 April- Seorang lelaki, maut, dalam kemalangan melibatkan dua buah kereta di Kilometer 110, Jalan Johor Bahru–Melaka, berhampiran Kampung Koris, Batu Pahat, Johor, 3:40 petang semalam.Ketua Polis Daerah Batu Pahat, Asisten Komisioner Ismail Dollah memaklumkan, ketika kejadian mangsa Mohd Nor Hakim Shariff, 27 tahun, dalam perjalanan dari Batu Pahat, menuju ke arah Senggarang.

Setibanya di lokasi kejadian, sebuah kereta dari arah bertentangan, secara tiba–tiba telah memasuki laluan kereta mangsa, lalu bertembung.  Mohd Nor Hakim yang mengalami cedera parah di bahagian dalaman badan, meninggal dunia di lokasi kejadian.Manakala isteri mangsa mengalami cedera ringan dan pemandu wanita sebuah lagi kereta turut cedera bahagian dalaman badan. Wanita berkenaan dihantar ke hospital berdekatan untuk menerima rawatan, dan kes disiasat mengikut Seksyen 41 (1) Akta Pengangkutan Jalan 1987.


MAHB: Jumlah trafik penumpang domestik pada kadar 20% menjelang Aidilfitri

SEPANG, 28 April - Malaysia Airports Holding Bhd (MAHB) menjangkakan jumlah trafik penumpang domestik berada pada kadar 20 peratus menjelang sambutan Hari Raya Aidilfitri ini.

Ketua Pegawai Eksekutifnya, Datuk Mohd Shukrie Mohd Salleh berkata jangkaan itu bergantung kepada keputusan kerajaan untuk meneruskan larangan rentas negeri.

Trafik penumpang bagi suku pertama tahun ini merekodkan penurunan 76.8% iaitu 5.9 juta orang, susulan pelaksanaan Perintah Kawalan Pergerakan bermula 13 Januari lalu.


TM serah zakat perniagaan RM211,062

KANGAR, 28 April- Telekom Malaysia (TM) Berhad menyempurnakan tanggungjawab zakat perniagaannya bagi tahun 2019 berjumlah RM211,062 kepada Majlis Agama Islam dan Adat Istiadat Melayu Perlis (MAIPs).

Timbalan Pengurus Pejabat Pengurusan Telekom Perlis dan Kedah, Mohd Shahfari Ahmad mempersembahkan sumbangan kepada Raja Muda Perlis, Tuanku Syed Faizuddin Putra Jamalullail di Jejawi Sungai Adam, Kangar.  Pada majlis berkenaan, 500 pek juadah berbuka puasa sumbangan TM Berhad turut diedarkan melalui 20 amil kariah dari seluruh Perlis kepada golongan asnaf terpilih. Selain itu, Tuanku Syed Faizuddin menyampaikan sumbangan bantuan zakat MAIPs kepada 30 asnaf terpilih daripada kalangan anak kariah masjid berkenaan.


Perginya pelakon filem 'Bukit Kepong', Samsudin Baslah meninggal dunia

TANJUNG KARANG, 28 April- Pelakon veteran yang popular menerusi Filem Bukit Kepong, Samsudin Baslah meninggal dunia di Hospital Tanjung Karang, Selangor, petang semalam akibat sakit tua.Perkara itu disahkan Pengerusi Persatuan Pembangunan Wanita Kuala Selangor, Sarah Samsuri menerusi satu kiriman melalui aplikasi Whatapps.

Sarah memaklumkan Allahyarham dikejarkan ke hospital selepas didapati tenat sejak tengah hari semalam.Jenazah dibawa ke Pusat Jagaan Orang Tua Selangor Relief Agency (SRA), Sekinchan, sebaik selesai ujian pengesanan COVID-19. Jenazah akan dikebumikan di Tanah Perkuburan Islam Teluk Piai selepas semua urusan hospital selesai.


Kelas maya UUM: PdP dilakukan secara dalam talian, interaktif

SINTOK, 28 April- Universiti Utara Malaysia (UUM) melancarkan kelas maya yang pertama di universiti itu di Pusat Pengajian Perakaunan Tunku Puteri Intan Safinaz (TISSA-UUM).    Ia sebagai kemudahan dalam proses Pengajaran dan Pembelajaran (PdP) secara dalam talian.  Naib Canselornya, Profesor Datuk Dr Ahmad Bashawir Abdul Ghani berkata, kelas maya ini bagi menyokong proses PdP yang boleh diakses dari pelbagai lokasi termasuk berkomunikasi secara interaktif.    Penggunaan kelas maya ini terbuka kepada seluruh warga kampus dan tempahan awal dibuat secara dalam talian.    UUM turut membangunkan beberapa aplikasi bagi meningkatkan mutu khidmat penyampaian universiti kepada pelajar dan ibu bapa.Antaranya aplikasi 'UUM Student' dan 'UUM Parent' seiring dengan keperluan semasa.


COVID-19: Sabah sekat kemasukan lima negara

KOTA KINABALU, 28 April- Berkuatkuasa hari ini, Sabah menyekat kemasukan bagi semua individu dari lima negara iaitu India, Perancis, Amerika, Afrika dan Brazil.Keputusan dibuat bagi mencegah kemasukan varian baharu dari negara India.

Menerusi kenyataan Ketua Menteri, Datuk Seri Hajiji Noor, pengecualian hanya diberikan kepada rakyat Sabah serta pasangan dan anak. Bagaimanapun mereka perlu mematuhi prosedur kuarantin wajib 14 hari di stesen kuarantin yang diwartakan.Sementara itu, kru kapal yang mempunyai sejarah perjalanan dari India dalam tempoh 14 hari tidak dibenar menjalankan prosedur 'sign-off' di Sabah.Pengecualian diberikan kepada kru warganegara dan wajib menjalani kuarantin 14 hari di stesen kuarantin yang diwartakan.


TLDM guna jentera ROV cari bukti tambahan insiden KRI Nanggala 402

LUMUT, 28 April - Tentera Laut DiRaja Malaysia (TLDM) mengguna pakai Intervention Remotely Operated Vehicles (ROV) bagi mencari bukti tambahan insiden kapal selam Indonesia, KRI Nanggala 402.

Panglima Tentera Laut, Tan Sri Mohd Reza Mohd Sany berkata usaha menggunakan ROV itu tetap dilakukan Tim Carilamat TLDM biarpun ia melebihi kemampuan jentera berkenaan.

Kapal penyelamat negara itu turut ditugaskan bersama MV Swift Rescue dari Singapura dan kapal hidrografi KRI Rigel.  Beliau ditemui selepas Perbarisan Ulang Tahun TLDM ke-87 di pusat latihan Kapal Diraja Pelandok, Pangkalan TLDM di Lumut.


PKPD Kampung Pasir Putih: Pusat Kawalan Operasi Bencana Daerah adakan mesyuarat

TAWAU, 28 April- Susulan penduduk Kampung Pasir Putih Tawau Sabah mengadakan perhimpunan aman sebagai bantahan terhadap pelanjutan tempoh Perintah Kawalan Pergerakan Diperketatkan (PKPD) hingga 12 Mei ini, Pusat Kawalan Operasi Bencana Daerah akan mengadakan mesyuarat hari ini bagi membincangkan kaedah terbaik menyelesaikan masalah tersebut.

Ketua Polis Daerah Tawau, ACP Peter Umbuas berkata, antara perkara yang akan dibincang secara teliti termasuk mempertimbangkan permintaan 350 penduduk untuk mendapat kelonggaran.Perhimpunan berlangsung lebih tiga jam berjaya dileraikan secara aman kira-kira 10:00 malam tadi.PKPD di Kampung Pasir Putih Tawau sejak 1 April lalu sepatutnya tamat hari ini.Namun ia disambung dua minggu lagi hingga 12 Mei kerana masih terdapat kes baharu COVID-19 dikesan.Setakat semalam, Kementerian Kesihatan telah melaksanakan 847 ujian saringan di kampung berkenaan.Daripada jumlah itu, 23 kes didapati Positif COVID-19, manakala banyak sampel ujian saringan masih menunggu keputusan.


Warga emas teruja terima sumbangan daripada Yang di-Pertuan Agong

KUANTAN, 27 April - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan sumbangan kepada warga emas dan orang kurang upaya (OKU) di tiga buah masjid di Kuantan, Pahang.  Seri Paduka Baginda berangkat tiba di Masjid Kampung Sepat lebih kurang pukul 2.20 petang sebelum berkenan mengurniakan sumbangan kepada 52 orang penerima.  Sebaik selesai, Program Santuni Kasih dan Kurniaan Daerah Kuantan itu diteruskan dengan baginda berangkat ke Masjid Kampung Kuala Penor dan seterusnya ke Masjid Cherok Paloh. Turut berangkat mengiringi baginda, Pemangku Raja Pahang, Tengku Mahkota Tengku Hassanal Ibrahim Alam Shah dan Tengku Arif Bendahara, Tengku Muhammad Iskandar Ri’ayatuddin Shah serta Tengku Panglima Muda, Tengku Ahmad Ismail Mu'adzam Shah.  Penerima yang ditemui, rata-rata berasa teruja dan terharu apabila baginda sendiri mengurniakan sumbangan tersebut.  Sumbangan termasuklah barangan keperluan harian dan wang tunai.


Najib didakwa tidak punya kepentingan dalam SRC International

PUTRAJAYA, 27 April - Hari ke-13 pendengaran rayuan hukuman dan sabitan terhadap bekas perdana menteri, Datuk Seri Najib Tun Razak berkaitan kes dana SRC International.  Peguam Tan Sri Shafee Abdullah berhujah, pihak pendakwaan gagal membuktikan Datuk Seri Najib mempunyai kepentingan peribadi dalam SRC.  Sehubungan itu, tuduhan penyalahgunaan kuasa terhadapnya itu harus dibatalkan.

Hujah Tan Sri Shafee, penyertaan Datuk Seri Najib dalam dua mesyuarat Kabinet yang menghasilkan dua jaminan kerajaan kepada SRC untuk pinjaman RM4 bilion dari Kumpulan Wang Persaraan (KWAP) tidak cukup membuktikan perkara itu.  Ini kerana dia melakukannya dalam kapasiti sebagai Perdana Menteri dan Menteri Kewangan pada masa itu.  Oleh itu, kemampuannya untuk mengawal SRC timbul daripada kapasiti nominal sebagai Menteri Kewangan Diperbadankan (MKD) dan bukan kerana kepentingan peribadi.  Tambahan pula, perkara dibincangkan dalam mesyuarat Kabinet memang memerlukan kehadiran Perdana Menteri dan Menteri Kewangan kerana ia dianggap untuk kepentingan kerajaan.  Oleh itu, tidak seharusnya ada masalah konflik kepentingan.  Malah secara teknikal, Datuk Seri Najib ialah pemilik SRC dimana selaku Menteri Kewangan, syarikat itu dimiliki sepenuhnya oleh MKD.  Prosiding bersambung esok.


Polis Kelantan semak semula penerima kompaun ingkar PKP tular

KOTA BHARU, 27 April - Susulan tular di media sosial, pemilik gerai burger di Kelantan yang dikenakan kompaun RM50,000 selepas didapati berniaga melebihi masa dihadkan berikutan pelaksanaan Perintah Kawalan Pergerakan (PKP).

Polis mengeluarkan tiga kompaun kepada pemilik premis kedai makan termasuk pemilik gerai burger terbabit.

Ketua Polis Kelantan, Datuk Shafien Mamat berkata, pihaknya bagaimanapun akan meneliti semula perkara itu dengan membuka satu kertas siasatan dan memanggil semula Orang Yang Dikenakan Kompaun (OKK). Ia bagi menawarkan nilai kompaun mengikut garis panduan (Penetapan Nilai Tawaran Kompaun dan Kadar Pengurangan Kompaun) yang ditetapkan bagi kesalahan-kesalahan di bawah Akta 342 dan peraturan-peraturan di bawahnya.

Sementara itu,127 kompaun dikeluarkan kepada individu yang tidak mematuhi prosedur operasi standard (SOP) PKP di seluruh negeri itu sejak 16 April.

Manakala, tujuh kompaun dikeluarkan kepada pemilik dan pelanggan premis kedai makan di sekitar Pengkalan Chepa hasil aduan orang ramai.

Dalam masa sama, PDRM terus meningkatkan penguatkuasaan pematuhan SOP di seluruh daerah di Kelantan berikutan pelaksanaan PKP sehingga 29 April ini.


Seorang lelaki maut kereta dipandu dihempap pokok tumbang

GEORGE TOWN, 27 April - Seorang lelaki maut selepas kereta yang dipandunya dihempap pokok tumbang di Jalan Perak, George Town. Kejadian kira-kira pukul 9.30 pagi itu menyebabkan mangsa, Yong Geeng Huei, 53 tahun, maut di lokasi kejadian akibat cedera parah pada kepala dan anggota badan.

Ketua Operasi Balai Bomba dan Penyelamat Jalan Perak, A'azelan Hassan berkata, pihaknya menerima panggilan pukul 9.38 pagi sebelum bergegas ke lokasi kejadian.  Operasi mengeluarkan mangsa mengambil masa kira-kira 30 minit ekoran tersepit di dalam kenderaan.  Mangsa kemudian berjaya dikeluarkan pada pukul 11.15 pagi sebelum diserahkan kepada pihak polis untuk tindakan lanjut.


Sekat penerbangan terus dari India, KKM sambut baik keputusan kerajaan

KOTA BHARU, 27 April- Kementerian Kesihatan Malaysia (KKM) menyambut baik langkah kerajaan bagi menyekat penerbangan terus dari India.Ia sebagai usaha mengekang penularan wabak COVID-19 di negara ini.

Menurut Timbalan Menteri Kesihatan, Datuk Dr Noor Azmi Ghazali, kerajaan kini lebih berhati-hati terutama berkaitan situasi semasa yang melanda India ketika ini.Semalam, Menteri Kanan (Keselamatan) Datuk Seri Ismail Sabri Yaakob menegaskan, pengembara dari India sama ada menaiki penerbangan secara terus atau transit dilarang memasuki Malaysia bermula esok.  Ia merupakan antara cadangan Kementerian Kesihatan yang dipersetujui Majlis Keselamatan Negara (MKN).  Setakat ini Malaysia sudah mempunyai 24 varian COVID-19 jenis baharu dengan masing-masing lima dari Britain, dua dari Nigeria dan 17 dari Afrika Selatan.


Kesedaran mengenai pencegahan jenayah perlu bermula di peringkat sekolah

KANGAR, 27 April- Kesedaran mengenai pencegahan jenayah perlu bermula seawal di peringkat sekolah.Itu tegas Timbalan Presiden Yayasan Pelindung dan Kesedaran Pencegahan Jenayah Malaysia (YPKPJM) Datuk Eko Indrajaya Tengku Omar.

Menurut beliau, usaha tersebut penting terutama ketika ramai yang terkesan daripada sudut ekonomi akibat daripada penularan wabak COVID-19. Beliau berkata demikian pada Program Iftar Bersama Anak Yatim anjuran pihaknya di Kelab Golf Putra, Sungai Batu Pahat, Kangar.  Majlis tersebut turut dihadiri, Raja Muda Perlis, Tuanku Syed Faizuddin Putra Jamalullail yang menyampaikan sumbangan duit raya kepada 110 penghuni dari lima buah rumah anak yatim di Perlis yang disalurkan Majlis Agama Islam dan Adat Istiadat Melayu Perlis.YPKPJM yang ditubuhkan sejak 2014 bergerak aktif dalam misi mencegah jenayah dan melaksanakan pelbagai aktiviti kebajikan seluruh negara.  Sehingga kini, yayasan berkenaan telah melaksanakan pelbagai program di 12 buah negeri dalam mendidik golongan remaja agar tidak terjebak dalam kegiatan jenayah.


Jangan ambil ringan pematuhan SOP

KUALA LUMPUR, 27 April - Orang ramai diingatkan tidak leka dan mengambil ringan berkenaan pematuhan SOP bagi mengekang penularan COVID-19. Kegagalan mematuhi SOP dalam komuniti boleh menjadi punca kepada penularan dalam kalangan warga institusi pendidikan dan murid sekolah.

Menurut Koordinator Taskforce Imaret COVID-19, Dr. Ahmad Munawwar Helmi Salim, peningkatan kes terutamanya di institusi pendidikan perlu dikaji sama ada berpunca dari sekolah tersebut ataupun di peringkat komuniti sendiri.

Manakala jelasnya, pihak sekolah pula perlu memperketatkan amalan SOP supaya jangkitan tidak berlaku semasa sesi persekolahan.

Beliau bercakap dalam program Selamat Pagi Malaysia melalui SKYPE.


Kompaun: Mesti dilaksana mengikut garis panduan ditetapkan kerajaan

KUALA LUMPUR, 27 April- Langkah mengenakan kompaun di bawah Akta Pencegahan dan Pengawalan Penyakit Berjangkit 1988 (Akta 342) mesti dilaksanakan mengikut garis panduan yang ditetapkan kerajaan.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, kerajaan telah menggubal Garis Panduan Penetapan Nilai Tawaran Kompaun dan Kadar Pengurangan Kompaun di bawah akta tersebut, sebagai panduan kepada pihak penguat kuasa yang menjalankan penguatkuasaan pematuhan Prosedur Operasi Standard (SOP) ditetapkan.

Beliau dalam satu kenyataan turut memaklumkan, pemilik premis dan pemegang lesen boleh dikompaun maksimum RM10,000 sekiranya gagal mematuhi waktu operasi dibenarkan.Bagaimanapun, sekiranya kompaun dibayar dalam tempoh tujuh hari, mereka boleh diberi kadar pengurangan 50 peratus, manakala yang membayar dalam tempoh 14 hari boleh mendapat pengurangan 25 peratus.Katanya, segala tindakan kompaun adalah bagi mencegah dan memberi pengajaran kepada pelaku agar sama-sama bertanggungjawab dalam usaha memerangi pandemik itu.


Isu penduduk di Bukit Malut selesai tahun ini

LANGKAWI, 27 April- Kerajaan negeri optimis isu berkaitan pemindahan penduduk yang mendiami Bukit Malut Langkawi sejak lebih 20 tahun lalu dapat diselesaikan, tahun ini.  Menurut Menteri Besar Kedah, Muhammad Sanusi Md Nor, perbincangan antara Majlis Keselamatan Negara (MKN) dan agensi berkaitan kini sudah bermula.

Tambah beliau, kerajaan negeri juga akan berusaha bagi memudahkan segala urusan, khususnya berkenaan pengambilan tanah bagi tujuan tersebut.  Kerajaan negeri sebelum ini memaklumkan penduduk yang dikategori sebagai Melayu Islam Kedah (MIK) akan dipindahkan ke kawasan lebih selesa. Ia susulan timbul pelbagai masalah dihadapi penduduk di penempatan haram Bukit Malut berkenaan.  Dalam pada itu, Muhammad Sanusi memaklumkan penduduk terlibat akan dipindahkan ke kawasan baharu yang telah dikenal pasti.


Langgar lampu merah hingga menyebabkan kematian

MUAR, 27 April- Seorang pengusaha pasar mini didakwa di Mahkamah Majistret Muar, Johor hari ini atas pertuduhan membunuh seorang wanita, dalam kejadian kemalangan Ahad lalu.

Bagaimanapun, tiada pengakuan direkodkan daripada tertuduh, Gui Chui, 69 tahun.

Tertuduh hanya mengangguk faham selepas pertuduhan ke atasnya dibacakan dalam bahasa Mandarin di hadapan Majistret, Zuraidah Abu Bakar.  Berdasarkan pertuduhan, dia didakwa telah membunuh dengan menyebabkan kematian kepada Norain Abu Samah, 41 tahun.  Kesalahan itu didakwa dilakukan di lampu isyarat Bypass Temenggong Ahmad Jalan Pintasan Bandar Muar, pukul 7:45 pagi, Ahad lalu.  Tertuduh didakwa mengikut Seksyen 302 Kanun Keseksaan yang membawa hukuman mati mandatori.  Dalam kejadian Ahad lalu, tertuduh memandu laju pacuan empat roda Toyota Hilux dan melanggar lampu isyarat merah, sebelum merempuh kenderaan mangsa dan lima kenderaan lain.Mangsa Norain, maut di tempat kejadian, manakala anaknya, Nur Nabila Alisha Mohd Zalisham, 19 tahun yang berada di tempat duduk penumpang hadapan cedera parah.Mahkamah Majistret menetapkan tarikh 25 Mei depan untuk sebutan semula kes.


Vaksin COVID-19: Langkawi dicadang laksana secara 'walk-in'

LANGKAWI, 27 April- Langkawi dicadang melaksanakan program vaksinasi secara 'walk-in' kepada penduduknya. Menteri Besar Kedah, Muhamad Sanusi Mad Nor berkata, ia susulan pendaftaran imunisasi di daerah itu masih rendah meskipun populasi penduduk berusia 18 tahun ke atas sekitar 85,000 orang.

Tambah beliau, Kementerian Sains, Teknologi dan Inovasi menyokong cadangan berkenaan namun pelaksanaanya perlu kepada beberapa peringkat perbincangan bersama Jawatankuasa Khas Vaksinasi Negeri terlebih dahulu.

Tambahnya, proses suntikan boleh dilaksanakan di Hospital dan Klinik Kesihatan di samping dapat menyegerakan aktiviti pelancongan untuk kembali aktif. Beliau ditemui media selepas menyampaikan sumbangan Ramadan di Masjid Aishah Langkawi.


PKRC MAEPS rancang tambah 800 katil baru

SERDANG, 27 April - Bilangan katil bagi menampung pesakit COVID-19 kategori tiga dan empat akan ditambah di Dewan A Pusat Kuarantin dan Rawatan COVID-19 (PKRC) Bersepadu 2.0 di MAEPS.

Pengarahnya, Dr Shahabuddin Ibrahim berkata pihaknya merancang untuk menambah 800 katil bujang khusus untuk merawat kategori kritikal di dewan ini.

Beliau ditemui di Majlis Barakah Ramadan yang dirasmikan Ketua Setiausaha Kementerian Komunikasi dan Multimedia, Datuk Seri Mohammad Mentek.


7 lagi sekolah di Kedah di arah tutup

ALOR SETAR, 27 April - Tujuh lagi sekolah di Kedah ditutup akibat penularan COVID-19 menjadikan jumlah keseluruhan yang ditutup 10 buah sekolah. Pengarah Pendidikan Kedah Rozaini Ahmad menerusi kenyataan memaklumkan kesemua sekolah terbabit ditutup dua hari mulai hari ini.

Lima sekolah di daerah Kota Setar terlibat, iaitu Sekolah Jenis Kebangsaan Cina Pumpong, Sekolah Kebangsaan (SK) Taman Uda , SK Dato Wan Mohd Saman dan SK Dato Wan Kemara.  Manakala di daerah Kulim, Sekolah Menengah Kebangsan SMK Lunas dan SK Junjong.  Turut terlibat di Pendang SK Hj Rahman.  Sebelum ini hanya, tiga sekolah telah ditutup sejak beberapa hari lalu, iaitu SMK Agama Kedah di Mergong dan Maktab Mahmud serta SMK Baling di Baling.


Pengarah GLC dibebaskan kes salah guna kuasa berjumlah RM95,000

IPOH, 26 April - Seorang pengarah syarikat berkaitan kerajaan (GLC) yang direman bagi membantu siasatan kes salah guna kuasa dibebaskan dengan jaminan Suruhanjaya Pencegahan Rasuah Malaysia (SPRM).  Lelaki berusia 50 tahun itu dibebaskan dengan jaminan RM20,000 oleh Penolong Pendaftar Mahkamah Sesyen dan Mahkamah Majistret Ipoh, Noor Azna Tajul Anuar.

Dia didakwa melakukan salah guna kuasa dengan melantik sebuah syarikat untuk menjalankan kerja-kerja di GLC berkenaan berjumlah RM95,000 dan mempunyai kepentingan dalam syarikat tersebut.

Pengarah GLC itu direman sejak 21 April bagi membantu siasatan di bawah Seksyen 23 Akta SPRM 2009.


LTAT lancar aplikasi MyWIRA

KUALA LUMPUR, 26 April - Lembaga Tabung Angkatan Tentera (LTAT) melancarkan aplikasi MyWIRA bagi membolehkan pencarum mengakses akaun secara digital.

Menteri Kanan Pertahanan, Datuk Seri Ismail Sabri Yaakob berkata, pelancaran aplikasi itu tepat masanya selaras keperluan semasa, urusan secara dalam talian.

Beliau berucap pada Majlis Pelancaran Aplikasi MyWira LTAT, di Wisma Pertahanan ibu negara.

MyWira boleh dimuat turun di Google Play dan App Store.


PUSPANITA KKMM sedia bubur lambuk 'Resipi Istimewa'

PUTRAJAYA, 26 April- Persatuan Suri dan Anggota Wanita Perkhidmatan Awam Malaysia (PUSPANITA) Kementerian Komunikasi dan Multimedia (KKMM) bersama Jabatan Komunikasi Komuniti menganjurkan Program gotong royong bubur lambuk ‘Resepi Istimewa’.Sebanyak 200 bekas bubur lambuk akan diedar di Pusat Kuarantin dan Rawatan COVID-19 Berisiko Rendah (PKRC), Taman Ekspo Pertanian Malaysia (MAEPS), Serdang petang ini.

Menurut Pengerusi Puspanita KKMM, Datin Seri Hairani Mohd Tajudin , selain petugas barisan hadapan, 600 bekas bubur lambuk turut akan diagihkan kepada warga KKMM sendiri.Beliau ditemui pemberita di Putrajaya.Ketua Setiausaha KKMM yang juga Penasihat Puspanita KKMM, Datuk Seri Mohammad Mentek turut hadir meninjau program berkenaan.Beliau juga akan turun padang mengagihkan bubur lambuk kepada para petugas di PKRC, MAEPS, Serdang petang ini.


Kluster Bayan Cenderawasih: Tidak patuhi SOP ketika bertadarus sumbang peningkatan kes

ALOR SETAR, 26 April- Bertadarus secara berkumpulan tanpa mematuhi Prosedur Operasi Standard (SOP) di masjid dikenal pasti sebagai punca penularan kluster Bayan Cenderawasih yang dikesan di Kedah 16 April lalu. Pengerusi Jawatankuasa Kesihatan negeri Kedah, Datuk Dr Mohd Hayati Othman berkata, kluster aktiviti keagamaan terbabit antara penyumbang kepada peningkatan kes aktif di daerah Kota Setar.

Beliau berkata demikian ketika sambutan Hari Malaria Sedunia Peringkat Negeri Kedah di Jabatan Kesihatan Negeri.Kluster Bayan Cenderawasih dikenal pasti hasil saringan pra pembedahan dan nama kluster merujuk kepada lokaliti di mana penularan kes-kes dilaporkan berlaku iaitu di Jalan Bayan dan Jalan Cenderawasih, Alor Setar.


Tragedi bot terbalik: Operasi mencari mangsa dipergiat

KOTA BHARU, 26 April- Operasi Mencari dan Menyelamat (SAR) seorang lagi mangsa bot terbalik di perairan Kuala Besar, Kelantan diperluaskan pada hari ketiga.Operasi mencari mangsa, Zulshahmi Danial Zulazman, melibatkan kawasan seluas 78.96 batu nautika persegi menjadikan jumlah keseluruhan pencarian sehingga hari ini adalah 154.41 batu nautika persegi.

Pengarah Agensi Penguatkuasaan Maritim Malaysia (APMM) Kelantan Kepten Maritim Muhd Nur Syam Asmawie Yaacob berkata, operasi disambung pada pukul 7:00 pagi tadi dikoordinasikan Maritime Rescue Sub Centre (MRSC) Kuantan.Kapal Maritim (KM) Amanah digerakkan sebagai On Scene Coordinator (OSC), manakala bot PSC 35 milik Pasukan Polis Marin (PPM) ke sektor pencarian.Turut sama dalam operasi, Polis Diraja Malaysia, Jabatan Bomba dan Penyelamat Malaysia, Angkatan Pertahanan Awam Malaysia dan Jabatan Sukarelawan Malaysia (RELA), Lembaga Kemajuan Ikan Malaysia, Persatuan Nelayan serta komuniti maritim. Mangsa dilihat kali terakhir memakai baju berwarna kelabu, seluar pendek hitam dan dipercayai tidak memakai jaket keselamatan semasa kejadian. Jumaat lalu, mangsa bersama lagi dua rakannya keluar mencandat sotong, sebelum dilaporkan hilang apabila bot fiber dinaiki mereka terbalik akibat dipukul ribut di lokasi kira-kira 16.6 kilometer dari Kuala Besar, Kota Bharu.


20 sekolah di Pulau Pinang ditutup 2 hari

GEORGE TOWN, 26 April - 20 sekolah di Pulau Pinang ditutup dua hari bermula hari ini.

Ia susulan terdapat kes COVID-19 di sekolah terlibat.  Pengarah Pendidikan Pulau Pinang, Abdul Rashid Abdul Samad ketika dihubungi berkata, penutupan melibatkan sekolah rendah dan menengah itu bagi proses sanitasi.

Beliau, bagaimanapun enggan mengulas lanjut.  Bagi sekolah yang ditutup, beliau menjelaskan, sesi pengajaran dan pembelajaran di rumah (PDPR) berjalan seperti biasa.


3 maut dipercayai elak haiwan melintas jalan

PADANG TERAP, 26 April - Tiga maut dalam kemalangan membabitkan sebuah kereta dan motosikal selepas pemandu kereta terbabit cuba mengelak binatang yang melintas jalan secara tiba-tiba.  Kejadian berlaku kira-kira pukul 4.15 petang di Kilometer 5, Jalan Kuala Nerang-Semeliang, Padang Terap, Kedah.  Ketua Polis Daerah Padang Terap, Deputi Superintendan Mulkiaman Manzar berkata, dalam kejadian itu pemandu kereta berusia 37 tahun dan penumpang seorang kanak-kanak lelaki berumur 6 tahun maut.  Kedua-duanya tinggal di PPRT KEDA, Kampung Semeliang.  Turut maut, penunggang motosikal berusia 20 tahun manakala pemboncengnya berumur 11 tahun cedera parah.  Kereta dari arah Semeliang ke Kuala Nerang terbabas ke laluan bertentangan, bergesel dengan motosikal dari arah bertentangan.  Akibat impak itu, kereta rosak teruk pada bahagian pintu dan bumbung manakala motosikal rosak teruk di bahagian hadapan.  Kesemua mangsa yang tersepit dikeluarkan oleh anggota bomba dari Balai Bomba dan Penyelamat Kuala Nerang.  Mayat dihantar ke Jabatan Forensik Hospital Sultanah Bahiyah (HSB), Alor Setar untuk bedah siasat manakala mangsa cedera dihantar ke Hospital Kuala Nerang.  Kes disiasat menurut Seksyen 41(1) Akta Pengangkutan Jalan (APJ) 1987.


Jambatan baharu dalam pembinaan runtuh akibat arus deras

GUA MUSANG, 26 April - Impian penduduk Kampung Batu Enam di Gua Musang, Kelantan menggunakan jambatan baharu menjelang Aidilfitri ini tidak kesampaian apabila jambatan terbabit runtuh. Jambatan dalam pembinaan merentasi Sungai Galas itu runtuh akibat arus deras, Khamis lalu.

Menurut penduduk kampung, jambatan dipercayai runtuh antara pukul 11.00 malam sehingga 1.00 pagi.

Sementara itu, Ahli Dewan Undangan Negeri Nenggiri, Ab. Aziz Yusoff yang meninjau jambatan runtuh itu berkata, pihaknya akan berbincang dengan agensi berkaitan bagi pembinaan semula jambatan berkenaan dalam masa terdekat ini.


2 pemancing maut dipanah petir

TEMERLOH, 26 April - Dua pemancing maut terkena panahan petir ketika berada di Kolam Ikan Empang Kampung Cempaka, Lanchang, pada pukul 3.30 petang. Muhammad Farhan Zainal Abidin, 20 tahun dan Muhammad Fitri Fahmy Hashim, 27 tahun, kedua-duanya dari Lanchang bersama tiga lagi rakannya antara 22 hingga 47 tahun telah pergi ke kolam memancing itu pada pukul 12.30 tengah hari.  Ketua Polis Daerah Temerloh, ACP Mohd Yusri Othman berkata, Balai Polis Lanchang menerima aduan berkaitan dengan kes tersebut pada pukul 4.00 petang oleh pembantu perubatan Klinik Kesihatan Lanchang.  Hasil maklumat, dua mangsa yang maut itu dikatakan berteduh di bawah pokok di tepi kolam ketika hujan lebat disusuli dengan petir manakala seorang rakannya balik ke rumah untuk mengambil telefon bimbit yang tertinggal.  Sementara, dua rakan lagi pergi mengambil joran sebelum melihat dua rakan mereka tersebut telah rebah di bawah pokok dan dipercayai pengsan.  Mereka kemudian terus membawa kedua-dua mangsa ke Klinik Kesihatan Lanchang dan disahkan meninggal dunia sejurus tiba di klinik itu.  Kedua-dua mayat mangsa telah dihantar ke Hospital Sultan Haji Ahmad Shah (HOSHAS), Temerloh untuk dibedah siasat.


YDP Agong dan Permaisuri zahir ucapan takziah susulan tragedi menimpa Kapal Selam KRI Nanggala-402

KUALA LUMPUR, 25 April - Seri Padukan Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah mengucapkan takziah kepada Presiden Indonesia, Joko Widodo dan seluruh rakyat Indonesia susulan kemalangan yang menimpa Kapal Selam KRI Nanggala-402 pada 21 April lalu di utara perairan Bali.

Seri Paduka Baginda berdua turut menzahirkan rasa sedih dengan pemergian perajurit-perajurit dan menzahirkan harapan agar seluruh keluarga mereka sabar serta tabah menghadapi ujian serta dugaan besar pada bulan Ramadan ini.

Menerusi satu kenyataan, baginda menyifatkan pemergian perajurit-perajurit kapal selam tersebut pada bulan yang mulia ini, merupakan satu kehilangan besar buat negara Indonesia dan semoga pengorbanan mereka akan terus dikenang sepanjang masa.

Semoga roh mereka yang terkorban juga dicucuri rahmat dan ditempatkan dalam kalangan orang yang beriman.

Seri Paduka Baginda berdua juga mendoakan agar seluruh rakyat Indonesia kekal tabah dan diberikan kekuatan dalam menghadapi ujian tersebut.

Menerusi kenyataan itu, Datuk Pengelola Bijaya Diraja Istana Negara Datuk Ahmad Fadil Shamsuddin turut menyampaikan ucapan takziah Seri Paduka Baginda berdua kepada Duta Besar Indonesia di Malaysia Hermono.

KRI Nanggala 402 bersama 53 kru dilaporkan terputus hubungan pada 4.25 pagi Rabu lepas ketika dalam misi latihan penembakan torpedo di utara perairan Bali.

Misi turut disertai 21 kapal Angkatan Laut Tentera Nasional Indonesia (TNI), lima pesawat tempur dan satu kapal selam lain.


Perdana Menteri ucap takziah, Malaysia sedia hulur bantuan yang diperlukan

JAKARTA, 25 April - Perdana Menteri Tan Sri Muhyiddin Yassin juga turut mengucapkan takziah kepada Presiden Indonesia Joko Widodo serta kerajaan dan rakyat negara berkenaan.

Dalam satu kenyataan rasmi, Tan Sri Muhyiddin menyatakan rasa dukacita atas tragedi mengejutkan dan menyayat hati itu.

Atas dasar itu, Malaysia sedia menghulurkan sebarang bantuan yang diperlukan republik itu.


Lelaki ditemui rentung, terbakar dalam rumah

KUALA LUMPUR, 25 April - Seorang lelaki berusia 54 tahun ditemui rentung selepas rumahnya terbakar.

Kejadian berlaku kira-kira pukul 6 pagi tadi di Flat PKNS, Jalan Tun Razak, Kampung Baru, ibu negara.

Mangsa dikenali Jasni Ismail terbakar 100% manakala rumahnya pula terbakar 70%.

Komander Operasi Kanan, Timbalan Penguasa Bomba II, Mohd Hafizan Hassan berkata, Pusat Gerakan Operasi Kuala Lumpur menerima panggilan kecemasan pada pukul 6.39 pagi.

Pasukan operasi dari Balai Bomba dan Penyelamat (BBP) Jalan Tun Razak dibantu BBP Titiwangsa, BBP Keramat, dan BBP Hang Tuah dengan kekuatan 20 anggota.

Selain rumah mangsa, tiga lagi rumah berdekatan turut terbakar 30%.

Mangsa yang masih bujang tinggal seorang diri di rumah berkenaan.

Api berjaya dikawal pada pukul 7.02 pagi dan punca kebakaran masih dalam siasatan.


10 kru bot karam selamat

JOHOR BAHRU, 25 April - Agensi Penguatkuasaan Maritim Malaysia (APMM) Negeri Johor menyelamatkan 10 kru kapal Barter Trade warganegara Indonesia yang dilaporkan karam di dua lokasi, awal pagi semalam.  Pengarahnya, Laksamana Pertama Maritim Nurul Hizam Zakaria berkata, kedua-dua kapal tersebut membawa muatan kelapa dan sedang dalam perjalanan ke Batu Pahat.

Bot Barter Trade pertama yang membawa enam kru lelaki warga Indonesia karam akibat cuaca buruk di kedudukan 5.6 batu nautika barat daya Pulau Pisang.

Namun kesemua kru berjaya diselamatkan oleh nelayan tempatan dan kemudiannya dibawa ke Jeti Pontian Kecil.  Manakala dalam kejadian kedua, empat kru berjaya diselamatkan bot barter trade lain di kedudukan 15.3 batu nautika barat daya Pulau Pisang, sebelum dibawa ke Zon Maritim Batu Pahat untuk tindakan lanjut. Kesemua 10 kru berusia 27 hingga 53 tahun itu dilaporkan stabil.


Wajibkan pendaftaran vaksinasi, langkah atasi peratusan masih rendah

BOTA, 25 April - Pendaftaran vaksinasi dalam kalangan rakyat wajar diwajibkan. Menyuarakan cadangan tersebut, Pengerusi Jawatankuasa Belia, Sukan, Komunikasi dan Multimedia Perak, Khairul Shahril Mohamed berkata, ia bagi memastikan isu pendaftaran menerusi Program Imunisasi COVID-19 Kebangsaan yang masih rendah dapat diselesaikan.

Sekiranya masih kekal bersifat sukarela, beliau bimbang ia mungkin menyebabkan kerencatan dalam mencapai keberhasilan program itu.

Beliau berkata demikian ketika mengulas kadar peratusan pendaftaran mendapatkan vaksin di negeri itu yang masih rendah.  Beliau yang juga Ahli Dewan Undangan Negeri (ADUN) Bota berkata, di peringkat kawasannya, perbincangan bersama beberapa pihak seperti Jabatan Kebajikan Masyarakat dan Baitulmal sedang dijalankan bagi mewajibkan pendaftaran tersebut dalam kalangan penerima bantuan kebajikan.  Bagaimanapun, perbincangan itu akan diperhalusi dan segala keputusan bergantung kepada kerajaan persekutuan.


Tiada bonus Aidilfitri buat penjawat awam di Melaka

AYER KEROH, 25 April - Tiada bonus khas buat penjawat awam di Melaka sempena Aidilfitri tahun ini.  Ketua Menteri, Datuk Seri Sulaiman Md Ali berkata, bagaimanapun jika situasi kewangan kerajaan negeri mengizinkan ada kemungkinan bayaran khas akan diberikan.

Jelasnya, situasi semasa kewangan Melaka akibat pandemik COVID-19 memberi kesan kepada hasil pendapatan negeri.  Tambahan pula, sebelum ini bantuan khas COVID-19 sebanyak RM500 telah diberikan kepada setiap kakitangan kerajaan negeri itu.

Beliau berkata demikian ketika merasmikan pembukaan bazar Ramadan Mega di dataran Pusat Dagangan Antarabangsa Melaka (MITC) Ayer Keroh, Melaka.  Datuk Seri Sulaiman turut mengumumkan pelanjutan waktu operasi bazar Aidilfitri di Melaka sehingga pukul 2 pagi selaras dengan kebenaran yang diumumkan Menteri Kanan Pertahanan, Datuk Seri Ismail Sabri Yaakob pada 23 April lalu.